ΜΕΡΑ Λεσβου: Αυγούστου 2007\nΗ ΔΙΑΚΗΡΥΞΗ ΤΟΥ ΜΕ.Ρ.Α. ΓΙΑ ΤΙΣ ΕΚΛΟΓΕΣ\nΗ προκήρυξη μας για τη Λέσβο\nΜΕ ΤΗΝ ΕΝΩΤΙΚΗ ΚΙΝΗΣΗ ΤΟΥ ΜΕ.Ρ.Α\nΜΕ ΤΟ ΜΕ.Ρ.Α.\nΚΑΙ ΣΤΟΥΣ ΑΓΩΝΕΣ ΤΗΣ ΕΠΟΜΕΝΗΣ ΜΕΡΑΣ\nΗ ολόπλευρη οικολογική, κοινωνική, οικονομική καταστροφή που έπληξε το τελευταίο διάστημα τη χώρα μας φέρνει στο χείλος της απόγνωσης δεκάδες χιλιάδες φτωχούς αγρότες, εργαζόμενους του χωριού και εργάτες γης, ντόπιους και μετανάστες. Την ίδια στιγμή οι οικοπεδοφάγοι, οι μεγαλοϊδιοκτήτες γης, το τουριστικό και κατασκευαστικό κεφάλαιο, ετοιμάζονται για νέες ‘επενδύσεις’ πάνω στις στάχτες μιας ‘φτηνότερης γης’... Άλλωστε, τα σχέδια τουριστικής «αξιοποίησης», τα «επενδυτικά προγράμματα» και η χάραξη νέων οδικών αξόνων προωθούνται από καιρό τώρα και χρηματοδοτούνται κατά προτεραιότητα, παρά τις λαϊκές αντιδράσεις , ειδικά, γύρω από τις περιοχές που ξέσπασαν και οι καταστροφικές φωτιές.\nΗ δασοκτόνα αναθεώρηση του άρθρου 24 έδωσε το έναυσμα. Τα μεγάλα συμφέροντα μαζί με την νεοφιλελεύθερη διάλυση κάθε έννοιας κοινωνικού κράτους και η γενικότερη πολιτική παράδοσης της γης και των δασών στην ιδιωτική κερδοσκοπία από την ΝΔ και το ΠΑΣΟΚ, βρίσκονται πίσω από την βιβλική καταστροφή. Ας αφήσουν στην πάντα τα σενάρια συνωμοσίας. Το κεφάλαιο και οι κυβερνήσεις του είναι οι πραγματικοί εμπρηστές.\nΔεν ετοιμάζουν απλώς νέα «μέτρα». Μας παίρνουν μέτρα!!\nΜέσα στις καμένες ζωές, καλλιέργειες, κατοικίες και την αποφορά των σκανδάλων της έκθεσης Ζορμπά για την καταλήστευση των ταμείων – η προσπάθεια υφαρπαγής της λαϊκής ψήφου με εκλογές - εξπρές, είναι μια κορυφαία εκδήλωση αυταρχισμού και εξευτελισμού της «δημοκρατίας» του κεφαλαίου απ’ τη μεριά της Κυβέρνησης. Είναι ταυτόχρονα και ένδειξη του φόβου των κρατούντων απέναντι σε ενδεχόμενες λαϊκές αντιδράσεις ενάντια στην αντιδραστική πολιτική τόσο της Ν.Δ. όσο και του ΠΑΣΟΚ:\nΣε ολόκληρο τον κόσμο οι αστικές κυβερνήσεις, ‘δεξιές’ ή ‘κεντροαριστερές’ ακολουθούν την ίδια αντιδραστική νεοφιλελεύθερη πολιτική της λιτότητας, της απελευθέρωσης των αγορών, της ιδιωτικοποίησης των πάντων, του αυταρχισμού. Η πολιτική αυτή οδηγεί σε δραματικά αδιέξοδα και αντιθέσεις. Ένα χαρακτηριστικό παράδειγμα είναι και η πρόσφατη ‘χρηματιστηριακή’ κρίση. Απέναντι στα αδιέξοδα του καπιταλισμού και την άνοδο των αντιστάσεων των εργαζόμενων το κεφάλαιο επιλέγει μια ‘φυγή προς τα μπρος’, ένα νέο γύρο ακόμα πιο αντιδραστικών μέτρων, εκμετάλλευσης, κοινοβουλευτικού αυταρχισμού και πολέμων, που οδηγεί σε ένα κοινωνικό, οικονομικό και οικολογικό ολοκαύτωμα.\nΣε αυτό το πλαίσιο, οι κυρίαρχες αστικές δυνάμεις, μέσα από τις εκλογές στοχεύουν στη διασφάλιση καλύτερων όρων για την προώθηση του νέου γύρου επίθεσης στα εργατικά και νεολαιίστικα δικαιώματα που προωθείται, από την ΕΕ, τον ΟΟΣΑ και τον ΣΕΒ, από τη ΝΔ και το ΠΑΣΟΚ. Με την αντεργατική «μεταρρύθμιση» του Ασφαλιστικού, της παιδείας και των εργασιακών σχέσεων (Πράσινη Βίβλος της ΕΕ). Με τη λιτότητα και τις ιδιωτικοποιήσεις. Με το οριστικό ξεκλήρισμα της φτωχομεσαίας αγροτιάς. Με την αντιδραστική μετάλλαξη του πολιτικού συστήματος και την επίθεση στα δημοκρατικά δικαιώματα. Με τη μεγαλύτερη εμπλοκή της χώρας στην ιμπεριαλιστική «Νέα Τάξη», ιδιαίτερα στα Βαλκάνια, την Κύπρο, το Αιγαίο, τη Μ. Ανατολή, με επικεφαλής τις ΗΠΑ και την ΕΕ. Την ίδια πολιτική, παρά την φιλολαϊκή ρητορική, ακολουθεί και το ακροδεξιό, εθνικιστικό και ρατσιστικό ΛΑΟΣ.\nΗ μόνη αντιπολίτευση βρίσκεται στους δρόμους\nΗ προώθηση αυτής της πολιτικής το προηγούμενο διάστημα σκόνταψε στους αγώνες των εργαζόμενων και της νεολαίας, σε πολλούς από τους οποίους η αντικαπιταλιστική αριστερά έπαιξε αποφασιστικό ρόλο. Αγώνες που κατόρθωσαν να ανατρέπουν ή να καθυστερούν αντιλαϊκά μέτρα, (πάγωμα του ξεπουλήματος των λιμανιών). Που προώθησαν νέα επιθετικά αιτήματα αυτοπεποίθησης και ελπίδας, όπως τα 1400 ευρώ βασικό μισθό των δασκάλων. Που μπόρεσαν να ραγίσουν την συναίνεση και να δημιουργήσουν ορισμένα ρήγματα στο πολιτικό σκηνικό, όπως το μεγαλειώδες φοιτητικό – πανεκπαιδευτικό κίνημα, που μπλόκαρε την αναθεώρηση του άρθρου 16, και έβαλε σε κρίση την αντιδραστική αναθεώρηση του Συντάγματος.\nΗ διαχειριστική Αριστερά ούτε θέλει, ούτε μπορεί\nΤόσο μέσα στους αγώνες της περιόδου όσο και γενικότερα, η διαχειριστική Αριστερά έχει αποδειχτεί ανίκανη να αποκρούσει τις αστικές επιθέσεις, να διεκδικήσει βελτιώσεις υπέρ των εργαζόμενων, να εμπνεύσει για μια άλλη εξουσία και κοινωνία.\nΟ ΣΥΝ-ΣΥΡΙΖΑ παραμένει προσκολλημένος στις αντιλήψεις της «αντινεοφιλελεύθερης» διαχείρισης, του «προοδευτικού εκσυγχρονισμού» και των αυταπατών για το χαρακτήρα της ιμπεριαλιστικής Ε.Ε. Προτείνει ένα μεταρρυθμιστικό δρόμο προς το «δημοκρατικό σοσιαλισμό» χωρίς ρήξη και ανατροπή του καπιταλισμού. Οριοθετείται φραστικά απέναντι στο ΠΑΣΟΚ, αλλά συγκυβερνά μαζί του σε δήμους, στη ΓΣΕΕ-ΑΔΕΔΥ. Δεν αποκλείει τελικά τις προτάσεις ‘πολιτικής συνεργασίας’ του ΠΑΣΟΚ, υπό τον όρο του ‘κατάλληλου προγράμματος’ βέβαια. Δεν αποτελεί φερέγγυα δύναμη αντίστασης.\nΗ λογική του ΚΚΕ δοκιμάστηκε το προηγούμενο διάστημα στους μεγάλους αγώνες της εκπαίδευσης και απέτυχε. Δεν συνέβαλε στην ανάπτυξη και την ανατρεπτική τους λογική. Συνολικά το ΚΚΕ δεν έχει την λογική της πολιτικής πάλης για την ανατροπή της επίθεσης, αλλά ‘συμβολικών κινητοποιήσεων’ για την κοινοβουλευτική του ενίσχυση. Είναι έτσι βαθιά σεχταριστικό έως και εχθρικό απέναντι στον κοινωνικό ριζοσπαστισμό και ό,τι κινείται στ’ αριστερά του (π.χ στάση του ΠΑΜΕ στην απεργία των δασκάλων).. Η πρότασή του για «λαϊκή εξουσία – οικονομία» στο έδαφος του καπιταλισμού με φορέα το «αντιμονοπωλιακό, αντιιμπεριαλιστικό, δημοκρατικό μέτωπο», το οδηγεί στην ουρά των κάθε φορά κυρίαρχων επιλογών («άθροισμα δημοκρατικών δυνάμεων» με ΠΑΣΟΚ, «Τζανετακισμός» με Ν.Δ., Οικουμενισμός με Ν.Δ.- ΠΑΣΟΚ) απ’ τις οποίες δεν πήρε ποτέ κριτικά αποστάσεις. Τέλος η αδυναμία του να διαχωριστεί αυτοκριτικά από τα εκφυλισμένα καθεστώτα του «υπαρκτού σοσιαλισμού», αποτελεί τροχοπέδη για κάθε σύγχρονη επαναστατική προοπτική.\nΤο ΜΕΡΑ καλεί τους εργαζόμενους στις εκλογές και στις μάχες της επόμενης μέρας:\nΝα πουν ένα μεγάλο ΟΧΙ σ’ αυτή την παρωδία ‘δημοκρατίας’ και στην αντεργατική λαίλαπα που τη συνοδεύει. Να εκφράσουν την ευρύτερη και βαθύτερη δυνατή αποδοκιμασία της ακραία αντιλαϊκής κυβέρνησης της Ν.Δ και του ΠΑΣΟΚ, του ΛΑΟΣ, που το καθένα με το δικό του τρόπο προωθούν την αντιλαϊκή πολιτική του κεφαλαίου, της ΕΕ, του ΔΝΤ. Να αντιταχθούν στα κάθε είδους σενάρια ‘μεγάλου συνασπισμού’ «κεντροδεξιά» η «κεντροαριστερά» που μεθοδεύονται.\nΝα αναπτύξουν την ευρύτερη δυνατή πολιτική -αγωνιστική ενότητα, για απόκρουση, ρήξη, ήττα και ανατροπή της διαρκούς αντεργατικής, τρομοκρατικής και πολεμικής εκστρατείας του κεφαλαίου, της ΕΕ, του ιμπεριαλισμού και των κυβερνήσεων που την προωθούν. Να παλέψουν για κοινωνικές και πολιτικές κατακτήσεις, με μαζικούς πολιτικούς αγώνες και την ανάπτυξη ενός ισχυρού αντικαπιταλιστικού μετώπου.\nΝα ενισχύσουν τις δυνάμεις που παλεύουν για μια ριζική ανατροπή των κοινωνικών και πολιτικών συσχετισμών. Που επιδιώκουν, τελικά την συνολική ρήξη με τον βάρβαρο αυτό καπιταλισμό, την αντικαπιταλιστική επανάσταση, την εργατική εξουσία και δημοκρατία, για να ανοίξει ο δρόμος για τη σοσιαλιστική και κομμουνιστική απελευθέρωση.\n· Να ενισχύσουν την λογική μιας τολμηρής και σε βάθος ανασυγκρότηση του εργατικού και ευρύτερα του λαïκού κινήματος ενάντια στον υποταγμένο και γραφειοκρατικό συνδικαλισμό τύπου ΓΣΕΕ. . Επιδίωξή μας είναι ένα κίνημα με στόχους που αντιστέκονται στην επίθεση από την σκοπιά των σύγχρονων δικαιωμάτων των εργαζόμενων και της νεολαίας. Ελεγχόμενο από τους ίδιους τους εργαζόμενους. Που ενώνει ειδικευμένους και ανειδίκευτους, έλληνες και ξένους, σταθερά και ελαστικά εργαζόμενους και άνεργους. Ικανό να συντονίζεται με άμεσο και δημοκρατικό τρόπο. Τέτοια χαρακτηριστικά είχε ο αγώνας των δασκάλων και το φοιτητικό κίνημα και για αυτό μπόρεσαν να αμφισβητήσουν την κυρίαρχη πολιτική.\nΜε την αντικαπιταλιστική πάλη για τα δικαιώματα των εργαζόμενων\nΜε βάση αυτήν την λογική παλεύουμε σήμερα:\n· Για την υπεράσπιση των σύγχρονων κοινωνικών και οικονομικών δικαιωμάτων των εργαζομένων και των νέων ενάντια στην ΟΝΕ και τα προγράμματα σύγκλισης. Για μόνιμη και σταθερή δουλειά για όλους. Απαγόρευση των απολύσεων. Για 1400 ευρώ κατώτερο μισθό, 5ήμερο – 7ωρο - 35ωρο, επιστροφή όλων των κλεμμένων στα ασφαλιστικά ταμεία..\n· Όχι στις ιδιωτικοποιήσεις και την ελαστικοποίηση των εργασιακών σχέσεων. Όλες οι επιχειρήσεις Κοινής Ωφέλειας δημόσιες και με εργατικό έλεγχο. Απαλλοτρίωση των επιχειρήσεων που κλείνουν η «μετακομίζουν» χωρίς αποζημίωση στους καπιταλιστές και κάτω από εργατικό έλεγχο. Να μην εφαρμοστεί η ‘Πράσινη Βίβλος’ της ΕΕ για την εργασία.\n· Ενίσχυσης της πάλης των εργαζόμενων του χωριού και των φτωχών αγροτών για συνεταιρισμούς και συλλόγους στα δικά τους χέρια. Κάλυψη του κόστους παραγωγής και του μόχθου του αγρότη. Όχι στους μεγαλοαγρότες, το αγροτοδιατροφικό κεφάλαιο και τα μεταλλαγμένα. Να μην εφαρμοστεί η ΚΑΠ.\n· Δημόσια και δωρεάν παιδεία σε όλες τις βαθμίδες, σύγχρονα μορφωτικά και εργασιακά δικαιώματα για τη νέα γενιά. Αποδέσμευση από τις επιταγές της συνόδου της ΕΕ στην Μπολώνια και τον Ενιαίο Ευρωπαϊκό Χώρο Ανώτατης Εκπαίδευσης\n· Κάτω τα χέρια από τα δημοκρατικά δικαιώματα και τις πολιτικές ελευθερίες, ίσα δικαιώματα για τους μετανάστες. Όχι στους τρομονόμους, την τρομοϋστερία, την χαφιεδοκρατία, τον «Μεγάλο Αδελφό» με τις απαγωγές, τις κάμερες και τις υποκλοπές. Όχι στον Νέο Καποδίστρια και την αντιδραστική αναθεώρηση του Συντάγματος. Διαχωρισμός της Εκκλησίας από το κράτος.\n· Πάλη για την προστασία του φυσικού περιβάλλοντος και των δημόσιων χώρων, ενάντια στην λογική του κέρδους, της διαρκούς συσσώρευσης του κεφαλαίου και της εμπορευματοποίησης.\n· Πάλη ενάντια στον πόλεμο, τον ιμπεριαλισμό και τον εθνικισμό. Έξω απ’ το ΝΑΤΟ – έξω οι βάσεις. Άμεση επιστροφή των ελληνικών στρατευμάτων από τις αμερικανονατοϊκές ιμπεριαλιστικές επιχειρήσεις. Όχι σε νέο σχέδιο Ανάν.\n· Έξω απ’ την Ε.Ε. του ιμπεριαλισμού και του κεφαλαίου. Κοινοί διεθνιστικοί αγώνες των λαών για την σοσιαλιστική διεθνοποίηση-ενοποίηση στην περιοχή μας, στην Ευρώπη και σ’ όλο τον κόσμο.\n· Πάλη για την ανατροπή κάθε αντιλαϊκής πολιτικής και κάθε αστικής κυβέρνησης από τα κάτω και απ’ τ’ αριστερά, για την εργατική εξουσία, την σοσιαλιστική και κομμουνιστική προοπτική.\nΦυσικά πρώτη προτεραιότητα στην πάλη μας σήμερα είναι τα μέτρα εκείνα που δίνουν την πραγματική δυνατότητα στους ανθρώπους στις περιοχές που κάηκαν να μείνουν στο τόπο τους. Μέσα από την πλήρη αποκατάσταση της ζωής και της παραγωγής, όχι μέσα από την ‘καταστροφικές’ για το περιβάλλον τουριστικές και άλλες επενδύσεις. Με έκτακτα μέτρα φορολογίας του κεφαλαίου.\nΕνάντια στην καπιταλιστική βαρβαρότητα για την εξουσία των εργαζόμενων, την αντικαπιταλιστική οικολογία και την κομμουνιστική απελευθέρωση\nΟ σύγχρονος κόσμος του κεφαλαίου δεν δίστασε και δεν θα διστάσει σε τίποτα μπροστά στην δίψα για όλο και μεγαλύτερο κέρδος. Εξουθενώνει τον κόσμο της εργασίας, σκορπίζει πολέμους, φέρνει τον πλανήτη στο χείλος της οικολογικής καταστροφής. Απέναντι σε αυτήν την βαρβαρότητα, που μάλιστα εμφανίζεται ως η «πρόοδος» το «νέο», το πραγματικά νέο για τον ανθρώπινο πολιτισμό και την κοινωνία είναι σε τελική ανάλυση, η επαναστατική ανατροπή της σημερινής εξουσίας, η θεμελίωση μιας άλλης κοινωνίας βασισμένης στην κοινωνική ιδιοκτησία και την εργατική εξουσία και δημοκρατία. Μιας κοινωνίας, που στο κέντρο της δεν θα έχει τους δείκτες της οικονομίας, αλλά την αρμονική ανάπτυξη του ανθρώπου και της φύσης. Η σοσιαλιστική και κομμουνιστική απελευθέρωση σε κάθε χώρα ξεχωριστά και στον κόσμο ολόκληρο\nΓια μια ενιαία μετωπική αντικαπιταλιστική και επαναστατική αριστερά\nΤο ΜΕΡΑ παλεύει για την δημιουργία μιας σύγχρονης αντικαπιταλιστικής και επαναστατικής αριστεράς..\nΠαλεύει να οικοδομήσει ένα ζωντανό μαχόμενο πολιτικό ρεύμα της ριζοσπαστικής κοινωνικής δράσης, της αντικαπιταλιστικής πάλης και μιας νέας κομμουνιστικής προοπτικής..\nΑγωνίζεται για εκείνη την ΑΛΛΗ ΑΡΙΣΤΕΡΑ που δεν θα κρύβει, αλλά θα αναζητά τολμηρά τις αιτίες για τις καταρρεύσεις των εκφυλισμένων και αντεργατικών καθεστώτων του ‘υπαρκτού σοσιαλισμού’. Θα υπερασπίζεται τις κατακτήσεις ‘του Οκτώβρη’ και των άλλων μεγάλων επαναστάσεων της εποχής μας, όλες της σύγχρονες κατακτήσεις της εργατικής τάξης και των λαών σε Ανατολή και Δύση.\nΕίναι το ρεύμα εκείνο που πάλεψε για την ανατρεπτική προοπτική μέσα στα μεγαλύτερα κινηματικά και πολιτικά γεγονότα της περιόδου (Πολυτεχνείο, πάλη ενάντια στον 815, ’90-91’, ‘εξεταστικά’, πρόσφατο εκπαιδευτικό κίνημα’). Που συγκρούστηκε με τον ‘Τζανετακισμό’ και ‘τον ‘οικουμενισμό’, όπως και αν αυτός εκφράστηκε και εκφράζεται.\nΕπιδίωξε τον σαφή διαχωρισμό με την διαχειριστική αριστερά, αλλά ταυτόχρονα επιδιώκει την ευρύτερη δυνατή ενότητα και την κοινή δράση με τις δυνάμεις αυτές, στην βάση της σύγκρουσης με την κυρίαρχη πολιτική και της υπεράσπισης των δικαιωμάτων των εργαζόμενων και της νεολαίας.\nΕναντιώθηκε στον σεχταρισμό και την περιχαράκωση ή τις δεξιόστροφες, ευκαιριακές συγκολλήσεις.\nΕμπνέεται από όλες τις σύγχρονες διεθνείς μάχες του κινήματος (εργατικού, νεολαίστικου, αντιπαγκοσμιοποιητικού) και συμμετέχει στο μέτρο των δυνάμεών του.\nΣυμμετέχουν σε αυτό δυνάμεις κι αγωνιστές από διαφορετικά ρεύματα του αριστερού και κομμουνιστικού κινήματος και της αντικαπιταλιστικής οικολογίας. Συμμετέχει με συνέπεια και στηρίζει όλες τις μετωπικές απόπειρες της ριζοσπαστικής αριστεράς (εργατικά σχήματα και κινήσεις γειτονιάς, Πρωτοβουλία Αγώνα, ΕΑΑΚ κλπ).\nΕπιδιώκει την συνένωση όλων των αντικαπιταλιστικών ρευμάτων και του ανένταχτου δυναμικού, συνολικά, των ριζοσπαστικών ρευμάτων που γεννάνε οι αγώνες και η αναζήτηση μιας άλλης αριστεράς. Η αποφασιστική ενίσχυσή του αποτελεί την καλύτερη συνεισφορά στην δημιουργία ενός ΕΝΙΑΙΟΥ ΠΟΛΙΤΙΚΟΥ ΜΕΤΩΠΟΥ- ΠΟΛΟΥ ΤΗΣ ΑΝΤΙΚΑΠΙΤΑΛΙΣΤΙΚΗΣ ΑΡΙΣΤΕΡΑΣ\nΑναρτήθηκε από mera στις 3:16:00 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΨηφίστε - ενισχύστε το ΜΕΡΑ\nΕκλογές εξπρές και στο βάθος ένας εργασιακός, κοινωνικός και πολιτικός μεσαίωνας που θα τσακίσει τους εργαζόμενους και τις εργαζόμενες, τους άνεργους και τις άνεργες, τους νέους και τις νέες και τη φτωχομεσαία αγροτιά. Ο Πρωθυπουργός Κώστας Καραμανλής το είπε καθαρά: «ο νέος προϋπολογισμός είναι εθνική υπόθεση». Αυτό σημαίνει ότι θα έχουμε λιτότητα που θα τσακίζει κόκαλα, αυξήσεις στις συντάξεις και τους μισθούς που θα εξανεμισθούν πριν καν δοθούν. Η «μεταρρύθμιση» του ασφαλιστικού συστήματος ισοδυναμεί με κατάργηση των συντάξεων αφού θα πρέπει να δουλεύουμε μέχρι τα 70. Κι όσοι καταφέρουν να επιζήσουν μετά τα 70 θα πεθαίνουν κάθε μέρα με μια σύνταξη της πείνας. Τέτοια πολιτική όμως δεν εφαρμόζεται χωρίς καταστολή, χωρίς έξαρση της κρατικής βίας κι όσοι θα τολμούν να μιλήσουν θα τσακίζονται από τις ζαρντινιέρες και τους πραίτορες του Πολύδωρα.\nΑυτό είναι το μέλλον που μας ετοιμάζουν κι από αυτό δεν θα γλιτώσουμε ούτε εμείς που ζούμε στα νησιά. Για μας τους νησιώτες η πολιτική της Νέας Δημοκρατίας, του ΠΑΣΟΚ και όλου του αστικού μπλοκ εξουσίας προβλέπει ακόμη χειρότερες μέρες.\nΕνώ από τη μια οι νέοι φεύγουν και δεν ξανάρχονται στο νησιά μας, η ανεργία τσακίζει κόκαλα και νέες θέσεις εργασίας δεν δημιουργούνται, απ’ την άλλη τα νησιά μας δεν έχουν γιατρούς, δασκάλους, καθηγητές, νηπιαγωγούς, γεωπόνους, κτηνιάτρους, ενώ οι βασικές κρατικές υπηρεσίες υπολειτουργούν λόγω έλλειψης προσωπικού. Οι φτωχομεσαίοι αγρότες λιμοκτονούν, εκατοντάδες είναι αυτοί που απειλούνται με κατασχέσεις στα σπίτια και τα χωράφια τους από την Αγροτική Τράπεζα. Κι όμως το Υπουργείο Οικονομίας του κ. Καραμανλή κατατάσσει την Λέσβο και την Λήμνο στους αναπτυγμένους νομούς της χώρας. Τώρα λοιπόν είναι η ώρα να αντιδράσουμε, να αντισταθούμε, να ανατρέψουμε όλο το αστικό μπλοκ εξουσίας (Ν.Δ., ΠΑΣΟΚ, Ευρωπαϊκή Ένωση, κεφαλαιοκράτες).\nΑνατροπή τώρα κι όχι άλλες εθιμοτυπικές απεργίες και διαδηλώσεις που μας προτείνουν ΣΥΡΙΖΑ και ΚΚΕ. Οι αγώνες μπορούν να νικήσουν. Όχι στην ακροδεξιά του ΛΑΟΣ και του Παπαθεμελή. Προτεραιότητα έχουν οι ανάγκες των εργαζομένων, των νέων, των γυναικών, των φτωχομεσαίων αγροτών, των μεταναστών και η προστασία του περιβάλλοντος.\nΗ πολιτική τους καίει τα δάση, τα χωριά, τα χωράφια. Παρέδωσαν το περιβάλλον στην αχαλίνωτη κερδοσκοπία του κεφαλαίου. Η πολιτική τους οπλίζει τα χέρια των εμπρηστών. Οι δασοκτόνοι νόμοι της ΝΔ και του ΠΑΣΟΚ καθώς και το παράθυρο που ανοίγει η επικείμενη αναθεώρηση των διατάξεων του Συντάγματος είναι η κύρια αιτία για τις ατελείωτες πυρκαγιές του φετινού καλοκαιριού που καίνε όλη την Ελλάδα.\nΝα μην αναθεωρηθεί το άρθρο 24 του συντάγματος για τα δάση.\nΆμεση αναδάσωση κάθε σπιθαμής δάσους που καίγεται\nΑποκατάσταση κάθε μπαζωμένου υγροτόπου ή ρέματος\nΒιολογικοί καθαρισμοί σε κάθε πόλη και χωριό.\nΕργοστάσιο ανακύκλωσης στα νησιά μας – συνολικό σχέδιο διαχείρισης των απορριμμάτων.\nΣύγχρονο «καθαρό» εργοστάσιο παραγωγής ρεύματος από τη ΔΕΗ.\nΣτους 3000 ανέρχονται οι επίσημα καταγεγραμμένοι άνεργοι στο νομό, στην πλειοψηφία τους είναι νέοι άνθρωποι που βλέπουν την ζωή τους να βαλτώνει και τα όνειρα τους να σβήνουν στις ουρές έξω από τα γραφεία του ΟΑΕΔ. Όμως χωρίς την ανεργία ο καπιταλισμός δεν μπορεί να λειτουργήσει. Η ανεργία είναι το όπλο με το οποίο εκβιάζουν καθημερινά τους εργαζόμενους για να δουλεύουν απλήρωτες υπερωρίες, για να μην κάνουν απεργίες, για να μην ζητάνε καλύτερη ασφάλιση, για να δουλεύουν για ένα κομμάτι ψωμί. Έτσι την ώρα που γιγαντώνεται η ανεργία όλο και περισσότεροι εργαζόμενοι κάνουν δύο και τρεις δουλειές για να τα βγάλουν πέρα.\nΠάνω από 100 χρόνια έχουν περάσει από τότε που οι εργαζόμενοι πέτυχαν το 8ώρο. Από τότε έχουν επιτευχθεί τεράστια τεχνολογικά άλματα, οι μεταφορές έγιναν πολύ πιο γρήγορες, οι ηλεκτρονικοί υπολογιστές σήμερα κάνουν την δουλειά που στο παρελθόν έκαναν εκατοντάδες άνθρωποι. Η μείωση των ωρών εργασίας μπορεί να γίνει άμεσα. Εμείς απαντάμε:\n- Λιγότερη δουλειά, δουλειά για όλους.\n- Αύξηση του βασικού μισθού στα 1.400 ευρώ το μήνα, της κατώτατης σύνταξης στα 1.200 ευρώ το μήνα και ανάλογη αύξηση του μεροκάματου. Κάθε εργαζόμενος να ζει από μία δουλειά.\n- Επιδόματα ανεργίας ίσα με το βασικό μισθό σε όλους τους ανέργους.\nΦθηνή στέγη στους εργαζόμενους\nΣε Λέσβο και Λήμνο πληθαίνουν οι άνεργοι οικοδόμοι, την ίδια ώρα όμως οι εργαζόμενοι και οι φτωχομεσαίοι αγρότες πρέπει να πληρώσουν περιουσίες ολόκληρες για να βάλουν το κεφάλι τους κάτω από ένα κεραμίδι. Σε πάρα πολλές περιπτώσεις πρόκειται για σύγχρονα κλουβιά. Η λύση στο πρόβλημα της στέγης είναι:\n- Η κατασκευή ποιοτικών εργατικών κατοικιών στην Μυτιλήνη, τη Μύρινα, την Καλλονή κι όπου αλλού χρειάζονται άμεσα.\n- Δωρεάν διανομή των εργατικών κατοικιών στους εργαζόμενους.\n- Να απαλλοτριωθούν όλα τα αστικά ακίνητα που υπάρχουν στην ιδιοκτησία της εκκλησίας και των φιλανθρωπικών καταστημάτων.\nΜόρφωση και σπουδές για κάθε νέο και νέα\nΣτα χρόνια της επιστημοτεχνικής επανάστασης Ν.Δ., ΠΑΣΟΚ, Ευρωπαϊκή Ένωση και κεφαλαιοκράτες κόβουν το δικαίωμα στη μόρφωση και στις πανεπιστημιακές σπουδές. Θέλουν αμόρφωτους εργαζόμενους ημιανειδίκευτους για να πληρώνουν μισθούς πείνας και να τους πετούνε στην ανεργία με την πρώτη ευκαιρία. Έτσι δημιούργησαν και συντηρούν το τέρας της παραπαιδείας που κάθε χρόνο τρώει δισεκατομμύρια από τους γονείς που δίνουν τους κόπους μια ζωής για να σπουδάσουν τα παιδιά τους. Εμείς απαντάμε:\n- Ελεύθερη πρόσβαση στα Πανεπιστήμια σε όλους όσους θέλουν να σπουδάσουν, κατάργηση των πανελλαδικών εξετάσεων και κάθε μέτρου που βάζει εμπόδιο στη μόρφωση.\n- Κατάργηση των φροντιστηρίων και μαζικές προσλήψεις εκπαιδευτικών για να καλυφθούν οι ανάγκες σε καθηγητές, δασκάλους και νηπιαγωγούς.\n- Δωρεάν βιβλία και σίτιση σε μαθητές, φοιτητές και σπουδαστές.\n- Δωρεάν μεταφορές για μαθητές, φοιτητές και σπουδαστές.\n- Πλήρη εργασιακά δικαιώματα με βάση το πτυχίο, κατάργηση των διαγωνισμών για τις προσλήψεις εκπαιδευτικών.\n- Πλήρη στελέχωση των σχολικών μονάδων στα χωριά και τις κωμοπόλεις της Λέσβου και της Λήμνου από την πρώτη μέρα έναρξης του σχολικού έτους.\n- Κατασκευή νέων σύγχρονων σχολείων, με βιβλιοθήκες, αίθουσες εκδηλώσεων, γυμναστήρια, εστιατόρια σε Λέσβο, Λήμνο και Αϊ Στράτη.\nΔωρεάν - πλήρης φροντίδα υγείας για όλους\nΤα νοσοκομεία της Μυτιλήνης και της Μύρινας λειτουργούν χάρη στο φιλότιμο των γιατρών, των νοσηλευτών και του υπόλοιπου προσωπικού. Τα Κέντρα Υγείας υπολειτουργούν και ο πληθυσμός της υπαίθρου παίζει την ζωή του καθημερινά στα ζάρια αφού η περίθαλψη του επαφίεται στα χέρια ανειδίκευτων αγροτικών γιατρών. Οι τελευταίοι καλούνται να λειτουργήσουν ως «παντίατροι» μια μέρα μετά την λήψη του πτυχίου τους κι ενώ αδυνατούν ακόμη και να διαβάσουν μια ακτινογραφία. Το πόσο ενδιαφέρονται οι κυβερνήσεις για την υγεία των κατοίκων τούτου του νομού φαίνεται από τα έργα τους. Ο οργανισμός του νοσοκομείου Μυτιλήνης δεν έχει αλλάξει από το 1985, γιατί αν αλλάξει θα πρέπει να προσληφθούν γιατροί και νοσηλευτές. Η δημιουργία κέντρου υγείας στο Μανταμάδο που εξαγγέλθηκε με πομπώδεις συνεντεύξεις τύπου έχει μείνει στα χαρτιά. Κι επιπλέον κάθε χρόνο μειώνονται τα κονδύλια για τις εφημερίες των γιατρών και των νοσηλευτών με αποτέλεσμα στα σοβαρά έκτακτα περιστατικά οι γιατροί να αναζητούνται στα σπίτια τους.\n- Τώρα κάλυψη όλων των αναγκών σε γιατρούς, νοσηλευτές, και παραϊατρικό προσωπικό στο Νοσοκομείο Μυτιλήνης και τα Κέντρα Υγείας.\n- Διορισμοί ειδικευμένων γιατρών (γενικοί ιατροί ή παθολόγοι) σε όλα τα αγροτικά ιατρεία.\n- Πλήρης και δωρεάν υγειονομική κάλυψη όλων των κατοίκων του νομού είτε είναι ασφαλισμένοι είτε όχι.\n- Δημιουργία μονάδων πρωτοβάθμιας φροντίδας υγείας στις έδρες όλων των Δήμων και εφαρμογή του θεσμού του οικογενειακού γιατρού.\n- Κατασκευή νέου νοσοκομείου στη Μυτιλήνη.\nΣτήριξη της φτωχομεσαίας αγροτιάς\nΗ νέα Κοινή Αγροτική Πολιτική έκοψε περίπου 15 εκατομμύρια ευρώ από τις ήδη κουτσουρεμένες επιδοτήσεις που έπαιρναν οι αγρότες της Λέσβου. Η αμπελοκαλλιεργητές της Λήμνου πληρώνονται με ένα χρόνο καθυστέρηση τα σταφύλια κι κάποιοι από αυτούς δεν πληρώνονται ούτε ένα χρόνο μετά. Οι τιμές στο αιγοπρόβειο κρέας φέτος καθηλώθηκαν στα επίπεδα του 2006 αν και το κόστος παραγωγής ανέβηκε κατά 35%. Οι τιμές του γάλακτος έπεσαν 20 λεπτά του ευρώ ανά κιλό και φέτος αναμένεται να πέσουν ακόμη πιο χαμηλά (ο κίνδυνος αυτός θα γίνει ακόμη πιο έντονος αν κλείσει το τυροκομείο της Κλειούς). Η τιμή του λαδιού καρφώθηκε στα 2,35 ευρώ το κιλό (800 δραχμές) για τον άσσο δηλαδή στην τιμή που ήταν πριν από 20 χρόνια. Η φτωχομεσαία αγροτιά ξεκληρίζεται, πεινάει και καθημερινά ζει με το φόβο των κατασχέσεων από την Αγροτική Τράπεζα. Ταυτόχρονα όμως οι 100 σύγχρονοι τσιφλικάδες παίρνουν δεκάδες ως και εκατοντάδες χιλιάδες ευρώ ως επιδοτήσεις. Η απάντηση μας είναι:\n- Κρατική συγκέντρωση σε όλα τα αγροτικά προϊόντα.\n- Να καταργηθούν οι επιδοτήσεις για τους μεγαλοαγρότες (τώρα παίρνουν το 80% των επιδοτήσεων).\n- Αύξηση στις επιδοτήσεις για τους φτωχομεσαίους αγρότες.\n- Ειδικά κίνητρα στους νησιώτες αγρότες ώστε να καλύπτεται το κόστος παραγωγής.\n- Απαλλοτρίωση στα χωράφια που ανήκουν σε εκκλησίες, μοναστήρια, μητροπόλεις.\nΠάγωμα των τιμών στα βασικά καταναλωτικά αγαθά\nΤην ώρα που οι φτωχομεσαίοι αγρότες ξεκληρίζονται οι εργαζόμενοι αγοράζουν το λάδι 6 ευρώ το λίτρο, 9 ευρώ το κιλό τη φέτα και το Πάσχα το κατσίκι είχε πάει στα 10 ευρώ το κιλό. Οι λαδέμποροι, οι τυρέμποροι και οι κρεατέμποροι θησαυρίζουν. Τα κέρδη τους είναι ο κλεμμένος ιδρώτας των φτωχομεσαίων αγροτών και των εργαζομένων. Την ίδια ώρα οι ελαιοπαραγωγοί κρατάνε για μήνες απούλητα τα λάδια τους ελπίζοντας σε καλύτερες τιμές ενώ τα ψυγεία των τυροκομείων είναι γεμάτα με τόνους απούλητης φέτας. Προϊόντα υπάρχουν αλλά μένουν απούλητα για να κερδοσκοπούν οι χονδρέμποροι και τα σούπερ μάρκετ.\n- Να επιβληθεί άμεσα διατίμηση σε όλα τα βασικά καταναλωτικά αγαθά.\n- Υποχρεωτικός ορισμός του μεικτού χονδρεμπορικού κέρδους στο 4% και του λιανεμπορικού κέρδους στο 15%.\nΔωρεάν μεταφορές για τους νησιώτες\nΟ ελεύθερος ανταγωνισμός στις θαλάσσιες και τις αεροπορικές μεταφορές οδήγησε σε αύξηση τις τιμές των εισιτηρίων και του κόστους μεταφορών των προϊόντων. Ένα ταξίδι μετ’ επιστροφής στην Αθήνα για μια οικογένεια με το αυτοκίνητο κοστίζει σχεδόν ένα μισθό. Τα πλοία που έρχονται στα νησιά μας είναι υπερήλικα, οι ταχύτητες που αναπτύσσουν πολύ μικρές, οι βλάβες και καθυστερήσεις καθημερινό φαινόμενο.\n- Να δημιουργηθεί τώρα δημόσιος φορέας υπό πλήρη κοινωνικό έλεγχο για τις θαλάσσιες συγκοινωνίες.\n- Να καθιερωθεί η δωρεάν μεταφορά των μονίμων κατοίκων όλων των νησιών με τα πλοία.\n- Να μειωθούν κατά 50% οι τιμές των αεροπορικών εισιτηρίων για τους νησιώτες.\nΕνίσχυση των νέων\nΗ υπογεννητικότητα και η εσωτερική μετανάστευση είναι από τα μεγαλύτερα προβλήματα των νησιών μας. Η Λέσβος, από τους 130.000 κατοίκους που αριθμούσε κάποτε, σήμερα έχει πέσει στους 86.000 κατοίκους, τα χωριά καθημερινά ερημώνουν, η πλειοψηφία των νέων που ζουν στα χωριά μας τώρα πια είναι οικονομικοί πρόσφυγες, από την Αλβανία, την Βουλγαρία και άλλες χώρες. Εκεί μας κατάντησαν οι πολιτικές που εφαρμόζουν το ΠΑΣΟΚ και η Ν.Δ. στα πλαίσια της Ευρωπαϊκής Ένωσης. Πέρα από τα μέτρα ενίσχυσης της περιφερειακής ανάπτυξης και τα μέτρα που θα ενισχύσουν όλους τους εργαζόμενους είναι ανάγκη να ληφθούν μέτρα που θα στηρίξουν όσους νέους και νέες θέλουν να ζήσουν στα νησιά μας.\n- Ενίσχυση (χωρίς καπέλωμα) κάθε πολιτιστικής και καλλιτεχνικής δημιουργίας.\n- Εξασφάλιση της δυνατότητας πρόσβασης στο διαδίκτυο για όλους τους νέους και τις νέες των νησιών χωρίς χρέωση.\n- Δημιουργία πολιτιστικών κέντρων όπου δεν υπάρχουν, εξοπλισμός τους με τις αναγκαίες υποδομές.\n- Δικτύωση των τοπικών πολιτιστικών συλλόγων μεταξύ τους και με συλλόγους της υπόλοιπης Ελλάδας και του εξωτερικού.\n- Στήριξη των αθλητικών σωματείων και στελέχωση τους με γυμναστές ώστε να δοθεί έμφαση στο μαζικό αθλητισμό κι όχι στο πρωταθλητισμό.\n- Κατασκευή και στελέχωση βρεφονηπιακών και παιδικών σταθμών σε όλους τους Δήμους και τα χωριά που τους χρειάζονται. Κατάργηση των τροφείων που πληρώνουν οι γονείς.\n- Δωρεάν παροχή όλης της υγειονομικής φροντίδας που χρειάζονται οι εγκυμονούσες.\n- Ίδιες παροχές για παντρεμένα και ανύπαντρα ζευγάρια.\n- Μέριμνα για τις μονογονεϊκές οικογένειες και τις ανύπαντρες μητέρες.\n«Μαύρο» στην αντιδραστική κυβέρνηση Καραμανλή. «Μαύρο» και στο ΠΑΣΟΚ.\nΓια να είναι όσο πιο αδύνατη γίνεται, απέναντι στο εργατικό κίνημα, η κυβέρνηση και συνολικά ο αστικός συνασπισμός εξουσίας !\n-Ψήφο στο ΜΕΡΑ για να ισχυροποιηθεί η πολιτική των νικηφόρων ανατρεπτικών αγώνων.\n- Όχι στην αντιπολίτευση – μαϊμού πότε του ΠΑΣΟΚ και πότε της Ν.Δ. Ναι στην εργατική λαϊκή αντιπολίτευση!\nΑγωνιστική ψήφο στο ΜΕΡΑ\nΑναρτήθηκε από mera στις 5:24:00 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΠραγματοποιήθηκε και στη Μυτιλήνη συγκέντρωση διαμαρτυρίας για τις φωτιές. Το ΜΕΡΑ Λέσβου συμμετείχε σε αυτή. Μοιράσθηκε προκήρυξη του ΜΕΡΑ.\nΑναρτήθηκε από mera στις 9:20:00 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΑναρτήθηκε από mera στις 3:12:00 μ.μ. 1 σχόλιο: Σύνδεσμοι σε αυτήν την ανάρτηση\nΓια άλλη μια φορά η χώρα παραδίδεται στις φλόγες, με 17 νέους νεκρούς, στο βωμό του κέρδους, της οικοδόμησης και της κυβερνητικής – κρατικής αναλγησίας.\nΤο Πήλιο, την Αττική, την Ήπειρο, τη Χαλκιδική διαδέχεται η Πελοπόννησος, που δυο μέρες, τουλάχιστον, είναι παραδομένη στις φλόγες, με εμφανέστατη την απουσία της κυβέρνησης και των κρατικών μηχανισμών προστασίας.\nΟι λιγοστές πυροσβεστικές δυνάμεις και οι κάτοικοι προσπαθούν να περισώσουν ότι μπορούν, την ίδια στιγμή που πρωθυπουργός επισκεπτόταν, τον ήδη υπό λειτουργία, σταθμό του ΜΕΤΡΟ στο Αιγάλεω και η κυβέρνηση, αλλά και η αντιπολίτευση, βρίσκονταν στο κυνήγι των ψήφων.\nΤο λιγότερο κράτος για την κυβέρνηση, φαίνεται ξανά, ότι σημαίνει λιγότερες κοινωνικές δαπάνες και λειτουργίες.\nΗ πυροπροστασία σημαίνει όχι δασοφύλακες ή πυροσβέστες, όχι μέσα πυρόσβεσης, αλλά αγρονόμοι και κατασταλτικοί μηχανισμοί.\nΤο περιβάλλον σημαίνει «πράσινη βιομηχανία» και νέα υπερκέρδη για τις επιχειρήσεις που δραστηριοποιούνται σε αυτό τον τομέα.\nΟι ανθρώπινες ζωές για την κυβέρνηση, το αστικό μπλοκ εξουσίας και το κεφάλαιο, σημαίνουν μόνο πηγές κέρδους και τίποτε άλλο.\nΦτάνει Πια!!! Οι ανθρώπινες ζωές, το περιβάλλον το παρών και το μέλλον μας είναι πολύ σοβαρή υπόθεση για να το αφήσουμε στα χέρια μας. Απαιτείται η ανεξάρτητη οργάνωση των ίδιων των εργαζομένων, της νεολαίας μας!\nΤο ΜΕτωπο Ριζοσπαστικής Αριστεράς – ΜΕΡΑ καταδικάζει την κυβερνητική πολιτική, εκφράζει τη συμπαράστασή του στα θύματα αυτής της καταστροφής και στέκεται αλληλέγγυο στον αγώνα και την αγωνία των κατοίκων τις κρίσιμες αυτές ώρες.\nΑναρτήθηκε από mera στις 1:32:00 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΑναρτήθηκε από mera στις 9:21:00 π.μ. 6 σχόλια: Σύνδεσμοι σε αυτήν την ανάρτηση\nΚΑΙ ΣΤΟΥΣ ΑΓΩΝΕΣ ΤΗΣ ΕΠΟΜΕΝΗΣ ΗΜΕΡΑΣ\nΓΙΑ ΤΗΝ ΑΝΑΤΡΟΠΗ ΤΗΣ ΑΝΤΕΡΓΑΤΙΚΗΣ ΕΠΙΘΕΣΗΣ,\nΤΑΞΙΚΗ ΑΝΑΣΥΓΚΡΟΤΗΣΗ ΤΟΥ ΕΡΓΑΤΙΚΟΥ ΚΙΝΗΜΑΤΟΣ\nΜΕΤΩΠΟ –ΠΟΛΟΣ ΤΗΣ ΑΝΤΙΚΑΠΙΤΑΛΙΣΤΙΚΗΣ ΕΠΑΝΑΣΤΑΤΙΚΗΣ ΑΡΙΣΤΕΡΑΣ\nΓΙΑ ΤΗΝ ΕΡΓΑΤΙΚΗ ΕΞΟΥΣΙΑ- ΔΗΜΟΚΡΑΤΙΑ,\nΤΗΝ ΣΟΣΙΑΛΙΣΤΙΚΗ ΚΑΙ ΚΟΜΜΟΥΝΙΣΤΙΚΗ ΑΠΕΛΕΥΘΕΡΩΣΗ\nΜε τα συνθήματα αυτά η Ενωτική Κίνηση του ΜΕΡΑ – ΟΙΚΟΛΟΓΩΝ ΕΝΑΛΛΑΚΤΙΚΩΝ - ΟΚΔΕ θα δώσει μαχητικό παρόν στην επερχόμενη εκλογική μάχη για μια ευρύτερη ενωτική αντικαπιταλιστική κάθοδο, με στόχο την ανατροπή της αντεργατικής επίθεσης και την ενίσχυση των δυνάμεων που προωθούν την ταξική ανασυγκρότηση του εργατικού κινήματος, τον πόλο της επαναστατικής αριστεράς και την κομμουνιστική προοπτική.\nΠριν καλά- καλά σβήσουν τις καταστροφικές φωτιές, όλοι οι μηχανισμοί εξουσίας άρχισαν να μας βομβαρδίζουν με το αν θα γίνουν οι εκλογές Σεπτέμβρη η Οκτώβρη, με τις καθημερινές εξαγγελίες «παροχών» και την «όξυνση» του δικομματικού καυγά. Στο όνομα της «οικονομίας που δεν αντέχει», οι αστικές δυνάμεις υλοποιούν την πιο σκληρή ταξική γραμμή του ΔΝΤ και της ΕΕ. ενάντια στις εργατικές διεκδικήσεις, ανησυχούν για το ενδεχόμενο εισβολής μαζικών αγώνων στην προεκλογική περίοδο, επισπεύδουν τις εκλογές και προωθούν μέτρα «φιλανθρωπικού καπιταλισμού».\nΤόσο η Ν.Δ., την οποία πριμοδοτούν τα αστικά κέντρα για να ολοκληρώσει το αντεργατικό «μεταρρυθμιστικό» έργο της, όσο και το ΠΑ.ΣΟ.Κ. με το δικό του τρόπο ο καθένας, διεκδικούν την ηγεμονία στη διαχείριση της ίδιας πολιτικής. Κινούνται και οι δύο στη λογική των εκλογών με ισοπέδωση των εργατικών διεκδικήσεων, για να λειτουργήσει το ασθμαίνον πολιτικό τους σύστημα σε μια κατεύθυνση αντιδραστικού μετασχηματισμού του.\nΗ κυβέρνηση της Ν.Δ. περιστοιχισμένη απ’ την όλο και πιο βαθιά αγωνία των εργαζόμενων για την επιβίωση, βουτηγμένη στα σκάνδαλα της καταλήστευσης των ταμείων, της αποθράσυνσης των πραιτοριανών της ενάντια στον εχθρό-λαό και της ευνοιοκρατίας προς τους «ημετέρους», συναυτουργός των κάθε είδους εργολάβων – εμπρηστών - καταπατητών, αναζητεί με αλλεπάλληλες παροχές – ψίχουλα, μπροστά στις επερχόμενες εκλογές, να ρίξει στάχτη στα μάτια του κόσμου και να πετύχει την εκλογική της αναβάπτιση. Ιδρύει «Φιλόπτωχο Ταμείο» (που θα είναι έτοιμο μετά το…2010!) υποσχόμενη για πολλοστή φορά αύξηση – κοροϊδία των κατώτερων συντάξεων, μέτρα για τους πολύτεκνους και άλλες ελεημοσύνες που οι εργαζόμενοι δοκίμασαν και στα τελευταία χρόνια των κυβερνήσεων ΠΑΣΟΚ. Την ίδια ώρα ωστόσο αμείβει πλουσιοπάροχα τους δικαστικούς, τους στρατιωτικούς και την εκκλησία! Είναι συνένοχη μαζί με το αστικά μεταλλαγμένο ΠΑΣΟΚ, για την συστηματική κατεδάφιση εργατικών καταχτήσεων και δικαιωμάτων και ενώ είναι συνδημιουργός της φτώχειας για το λαό προσπαθεί τώρα να εμφανιστεί ως ο ευεργέτης του.\nΓια κάθε ταξικά συνειδητό εργαζόμενο και νέο έχει γίνει πια καθαρό ότι Ν.Δ. και ΠΑΣΟΚ δεν αποτελούν παρά τις δύο όψεις του ίδιου νομίσματος, τους δύο βασικούς πυλώνες της αντεργατικής πολιτικής του κεφαλαίου και της ΕΕ, για την κλιμάκωση της αντιλαϊκής επίθεσης με βάση την κρυφή ατζέντα των νέων σαρωτικών αντεργατικών αντιμεταρρυθμίσεων που από καιρό έχουν όλοι μαζί συμφωνήσει, όποιος κι’ αν είναι ο νικητής μετά τις εκλογές, στο ασφαλιστικό, στις εργασιακές σχέσεις και στους μισθούς, στην παιδεία, στην υγεία, στο περιβάλλον, στην ακόμα πιο ενεργητική εμπλοκή της χώρας στους ιμπεριαλιστικούς σχεδιασμούς στη Μ. Ανατολή, στην Κύπρο, στο Αιγαίο και στα Βαλκάνια.\nΜοναδική διέξοδος απέναντι σ’ αυτή την πολύμορφη αντιδραστική επίθεση:\n· Είναι η ευρύτερη δυνατή πρώτα και κύρια αγωνιστική, αλλά και εκλογική, καταδίκη και των δύο κυρίαρχων αστικών – αντιλαϊκών κομμάτων, η απόρριψη κάθε αυταπάτης για στήριξη του ενός η του άλλου «μικρότερου κακού» που θα μας πάει «απ’ το κακό στο χειρότερο», η απεμπλοκή από κάθε είδους «κεντροαριστερά» σενάρια που επιδιώκουν την υπονόμευση του κινήματος.\n· Είναι η ενίσχυση με κάθε τρόπο εκείνου του μαχητικού ριζοσπαστικού ρεύματος τμημάτων της εργατικής τάξης και της νέας γενιάς που έδωσαν κιόλας στοιχεία μιας νέας αυτοπεποίθησης και ελπίδας: Με την μακρόχρονη απεργία των δασκάλων, με το πάγωμα του ξεπουλήματος των λιμανιών, με την καταγγελία των ιδιωτικοποιήσεων στις ΔΕΚΟ. Και πάνω απ’ όλα με το μεγαλειώδες φοιτητικό – πανεκπαιδευτικό κίνημα που μπλόκαρε την αναθεώρηση του άρθρου 16 και την αντιδραστική αναθεώρηση του Συντάγματος.\n· Είναι πάνω απ’ όλα, η θαρραλέα ανάπτυξη της πάλης για την ευρύτερη δυνατή πολιτική -αγωνιστική ενότητα των εργαζόμενων και της νεολαίας, για απόκρουση, ρήξη, ήττα και ανατροπή της διαρκούς αντεργατικής, τρομοκρατικής και πολεμικής εκστρατείας του κεφαλαίου, του ιμπεριαλισμού και των κυβερνήσεων που την προωθούν. Για κατακτήσεις σε κοινωνικό και πολιτικό επίπεδο, με τον πολιτικό αγώνα του εργατικού κινήματος και του αντικαπιταλιστικού μετώπου, για την ανατροπή στους κοινωνικούς και πολιτικούς συσχετισμούς και την προώθηση, μέσα από την εμπειρία των αγώνων, του στόχου της αντικαπιταλιστικής επανάστασης, της εργατικής εξουσίας και δημοκρατίας, για να ανοίξει ο δρόμος για τη σοσιαλιστική και κομμουνιστική απελευθέρωση.\n· Είναι η σαφής οριοθέτηση απέναντι στον «προοδευτικό εκσυγχρονισμό» του συστήματος, την ευρωλαγνεία και τον κυβερνητισμό του ΣΥΝ που ηγεμονεύει στο πρόγραμμα του ΣΥΡΙΖΑ και στην τακτική τους στο κίνημα. Απέναντι και στις βαθιά ρεφορμιστικές αντιλήψεις του ΚΚΕ για μια «λαϊκή εξουσία – οικονομία» στο έδαφος του καπιταλισμού, καθώς και στις σεχταριστικές πρακτικές υπονόμευσης και διάσπασης κάθε αυθεντικού ταξικού και ανατρεπτικού κινήματος.\n· Είναι τέλος η ενίσχυση των αντικαπιταλιστικών επαναστατικών δυνάμεων και της σοσιαλιστικής- κομμουνιστικής προοπτικής, για την προώθηση ενός μετώπου –πόλου αυτών των δυνάμεων που θα τροφοδοτεί τους αγώνες με τα απαραίτητα στοιχεία πολιτικής για να αποκτούν μαζικό μαχητικό και νικηφόρο χαρακτήρα και προσανατολισμό.\nΣ’ αυτή την κατεύθυνση η ενωτική κίνηση του ΜΕΡΑ, με τη συμμετοχή των Οικολόγων Εναλλακτικών και της ΟΚΔΕ, επιδιώκει την πολιτική συσπείρωση και αυτοτέλεια της αντικαπιταλιστικής – επαναστατικής Αριστεράς σαν προϋπόθεση για την ευρύτερη δυνατή ταξική, ενωτική και αγωνιστική της παρέμβαση και για την προώθηση της κοινής δράσης των κοινωνικών και πολιτικών δυνάμεων της αριστεράς απέναντι στην αντεργατική επίθεση.\nΓια την αποφασιστική της παρέμβαση στη μάχη των εκλογών κι’ ακόμα περισσότερο για τη συγκρότηση ενός σταθερού πόλου στήριξης και αναφοράς των αγώνων της επόμενης μέρας.\n· Για την υπεράσπιση των σύγχρονων κοινωνικών και οικονομικών δικαιωμάτων των εργαζομένων και των νέων. Για συνδικάτα και αγώνες στα χέρια των ίδιων των εργαζόμενων. Για μόνιμη και σταθερή δουλειά για όλους. Για 1400 ευρώ κατώτερο μισθό, 5ήμερο – 7ωρο - 35ωρο, επιστροφή όλων των κλεμμένων στα ασφαλιστικά ταμεία κ.λ.π.\n· Όχι στις ιδιωτικοποιήσεις και την αλλαγή εργασιακών σχέσεων στις ΔΕΚΟ\n· Μέτρα υπέρ των εργαζόμενων του χωριού και των φτωχών αγροτών\n· Δημόσια και δωρεάν παιδεία σε όλες τις βαθμίδες, σύγχρονα μορφωτικά και εργασιακά δικαιώματα για τη νέα γενιά\n· Κάτω τα χέρια από τα δημοκρατικά δικαιώματα και τις πολιτικές ελευθερίες, ίσα δικαιώματα για τους μετανάστες.\n· Πάλη για την προστασία του φυσικού περιβάλλοντος και των δημόσιων χώρων.\n· Πάλη ενάντια στον πόλεμο, τον ιμπεριαλισμό και τον εθνικισμό. Έξω απ’ το ΝΑΤΟ – έξω οι βάσεις.\n· Έξω απ’ την Ε.Ε. του ιμπεριαλισμού και του κεφαλαίου. Κοινοί διεθνιστικοί αγώνες των λαών για την σοσιαλιστική διεθνοποίηση-ενοποίηση από τα κάτω κι αριστερά στην περιοχή μας, στην Ευρώπη και σ’ όλο τον κόσμο.\n· Όχι στην αντιδραστική αναθεώρηση του Συντάγματος και την παραπέρα αντιλαϊκή μετάλλαξη του πολιτικού συστήματος.\n· Πάλη για την ανατροπή κάθε αντιλαϊκής πολιτικής και κάθε αστικής κυβέρνησης από τα κάτω και απ’ τα’ αριστερά, για να ανοίξει ο δρόμος για την εργατική εξουσία, τη σοσιαλιστική και κομμουνιστική προοπτική.\nΗ Ενωτική Κίνηση του ΜΕΡΑ, στην οποία συμμετέχουν οι ΟΙΚΟΛΟΓΟΙ ΕΝΑΛΛΑΚΤΙΚΟΙ και η ΟΚΔΕ, προχωρά αποφασιστικά στην τελική φάση συγκρότησης του ευρύτερου δυνατού ψηφοδελτίου της αντικαπιταλιστικής επαναστατικής αριστεράς. Καλεί όλες τις δυνάμεις, όλους τους αγωνιστές της αντικαπιταλιστικής αριστεράς να ανταποκριθούν στην ενωτική του πρόταση και να συμμετάσχουν ενεργητικά στην κλιμάκωση των αγώνων των εργαζόμενων και των νέων για την παιδεία – την εργασία – τις δημοκρατικές ελευθερίες – το περιβάλλον – ενάντια στον ιμπεριαλισμό και τον πόλεμο.\nΚαλεί ακόμα στις εκδηλώσεις που διοργανώνουν οι επιτροπές της Ενωτικής Κίνησης του ΜΕΡΑ, στην μεγάλη Ανοιχτή Πανελλαδική Συνάντηση στις 9 Σεπτέμβρη στη Θεσσαλονίκη, στις εκδηλώσεις και συγκεντρώσεις στους χώρους δουλειάς και κατοικίας που θα πραγματοποιηθούν όλο αυτό τον καιρό σε όλη τη χώρα.\nΑναρτήθηκε από mera στις 3:17:00 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nEν μέσω διακοπών -για όσους λόγω λιτότητας μπόρεσαν να κάνουν- και της φωτιάς στην Πεντέλη -που κατέκαυσε και τον τρίτο ορεινό πνεύμονα της Αττικής-, η κυβέρνηση της ΝΔ προκήρυξε βουλευτικές εκλογές-εξπρές για τις 16 Σεπτέμβρη.\nΗ «βιασύνη» αυτή -αλλά και η «ετοιμότητα» με την οποία αντέδρασε το ΠΑΣΟΚ- αντανακλά την πίεση που ασκείται στα αστικά κόμματα και συνολικά στο συνασπισμό εξουσίας να προλάβει τις αντιδράσεις και τους αγώνες των εργαζόμενων και της νεολαίας απέναντι στο νέο αντεργατικό Προϋπολογισμό, την εφαρμογή του Νόμου - Πλαίσιου κ.λ.π. Να προωθήσει χωρίς χρονοτριβή τα άγρια αντεργατικά μέτρα (ασφαλιστικό, παιδεία, ιδιωτικοποιήσεις, νέος προϋπολογισμός λιτότητας και φορομπηξίας κ.λπ.) που απαιτούν ο ΣΕΒ και οι δεσμεύσεις προς την ΕΕ και τα οποία περιλαμβάνονται -με τις όποιες φραστικές διαφορές- τόσο στις εξαγγελίες της ΝΔ όσο και στο προεκλογικό πρόγραμμα του ΠΑΣΟΚ.\nΤούτος ο ακραία αντιδημοκρατικός και -στην ουσία- πραξικοπηματικός τρόπος με τον οποίο οδεύουμε προς τις εκλογές αποτελεί την άλλη όψη της μετεκλογικής αντιδραστικής σταυροφορίας ενάντια στα εργατικά και νεολαιίστικα δικαιώματα. Επιπλέον, όμως, αποκαλύπτει με πολύ εμφατικό τρόπο τον πολιτικά βάρβαρο και αυταρχικό χαρακτήρα της σύγχρονης αστικής “δημοκρατίας” και του κυρίαρχου πολιτικού συστήματος που οικοδομούν η ΝΔ, το ΠΑΣΟΚ, τα ΜΜΕ, το κεφάλαιο κ.λπ.\nΑποκαλύπτει τον εκφυλισμό της αστικής «κοινοβουλευτικής δημοκρατίας» του κεφαλαίου του 21ου αιώνα που, εξαφανίζοντας στην πράξη το χρόνο της προεκλογικής αντιπαράθεσης, εξευτελίζει ακόμη και τις εναπομείνασες τυπικές αστικές ελευθερίες, καταπνίγει κάθε δυνατότητα ουσιαστικής συζήτησης για τα εργατικά και νεολαιίστικα προβλήματα, για το Κυπριακό, τον πόλεμο και τις εξελίξεις στα Βαλκάνια, επιχειρεί να εξοβελίσει από το προεκλογικό σκηνικό την “ενοχλητική” για ΝΔ-ΠΑΣΟΚ επίδραση των πρόσφατων αγώνων, αποθεώνει τον τηλεφασισμό και μετατρέπει τις εκλογές σε μονομαχία Καραμανλή-Παπανδρέου.\nΟι εργαζόμενοι και η νεολαία μπορούν να επιβεβαιώσουν και να επαληθεύσουν τους βαθύτερους φόβους και τις ανησυχίες των κυρίαρχων δυνάμεων, να πουν ένα μεγάλο όχι σε αυτή την παρωδία “κοινοβουλευτικής δημοκρατίας” και στην αντεργατική πολιτική που τη συνοδεύει, τόσο στις εκλογές όσο και μετά από αυτές. Με τη στάση τους στην κάλπη και στους αγώνες της επόμενης μέρας απαιτείται:\nΝα καταδικάσουν εκλογικά τη ΝΔ και το ΠΑΣΟΚ, που με τον τρόπο της η καθεμιά αποτελούν τις πολιτικές δυνάμεις της νέας αντιλαϊκής επίθεσης. Να γυρίσουν την πλάτη στην Αριστερά της ρεφορμιστικής και διαχειριστικής πολιτικής των ΚΚΕ-ΣΥΝ, που δεν έχουν στρατηγική ρήξης και ανατροπής του καπιταλισμού και αδυνατούν να βάλουν φραγμό στην αστική επίθεση.\nΝα αγωνιστούν για μια αντικαπιταλιστική, αντιιμπεριαλιστική κι επαναστατική προοπτική.\nΝα οικοδομήσουν μετεκλογικά ένα πλατύ, ενωτικό και πανίσχυρο αγωνιστικό μέτωπο, μια μαχητική και νικηφόρα εργατική αντιπολίτευση, που θα βάλει φραγμό- και θα ανατρέψει την αντεργατική λαίλαπα και το ολοκληρωτικής φύσης πολιτικό σύστημα που τη συνοδεύει, θα πετύχει νίκες, θα βελτιώσει τη θέση των εργαζομένων και των νέων.\nΝα στηρίξουν -και εκλογικά- την ενωτική προσπάθεια της αντικαπιταλιστικής, αντιιμπεριαλιστικής κι επαναστατικής Αριστεράς που, μέσα από την ενωτική κίνηση του ΜΕΡΑ επιχειρεί να φέρει στο προσκήνιο τη φρεσκάδα των πρόσφατων νεολαιίστικών και εργατικών αγώνων, τη δυνατότητα νικηφόρας συνέχειας, διεύρυνσης και εμβάθυνσής τους, την ανάγκη ενωτικής έκφρασης κάθε ριζοσπαστικής τάσης, την απαίτηση για έναν τρίτο υπολογίσιμο πόλο της αντικαπιταλιστικής Αριστεράς, που θα εμπνέεται από τα απελευθερωτικά ιδανικά της αντικαπιταλιστικής επανάστασης, της εργατικής εξουσίας, της σοσιαλιστικής και κομμουνιστικής προοπτικής.\nΑναρτήθηκε από mera στις 3:11:00 μ.μ. Δεν υπάρχουν σχόλια: Σύνδεσμοι σε αυτήν την ανάρτηση


Οι σχολικοί επιστάτες έρχονται μέσω ΕΣΠΑ ενώ οι σχολικοί φύλακες απολύονται! - xenesglosses.eu\nΣάββατο, 25/06/2022, 19:33\nHome / HEADER-NEWS / Οι σχολικοί επιστάτες έρχονται μέσω ΕΣΠΑ ενώ οι σχολικοί φύλακες απολύονται!\n0απολύονται! ενώ οι έρχονται μέσω ΕΣΠΑ Οι σχολικοί επιστάτες σχολικοί φύλακες\nΟι σχολικοί επιστάτες έρχονται μέσω ΕΣΠΑ ενώ οι σχολικοί φύλακες απολύονται!\nΔημοσιεύτηκε: 2:22 μμ Δεκέμβριος 12th, 2013 0\nαπολύονται! ενώ οι έρχονται μέσω ΕΣΠΑ Οι σχολικοί επιστάτες σχολικοί φύλακες\nΠροηγούμενο: Υποχρεωτικές μετατάξεις 117 εκπαιδευτικών (δείτε τα ονόματα)\nΕπόμενο Οι πιθανότητες εισαγωγής στο ΕΑΠ ανά προπτυχιακό ή μεταπτυχιακό πρόγραμμα σπουδών


Συνέντευξη του Σταύρου Θεοδωράκη στην εφημερίδα «Ελευθερία» της Λάρισας\nΟ επικεφαλής του Ποταμιού επισημαίνει ότι «με την απομάκρυνση του κ. Κοτζιά, ο κ. Τσίπρας έδωσε μήνυμα προς τους υπουργούς του ΣΥΡΙΖΑ: Μην συγκρούεσθε με τον Πάνο, γιατί θα φύγετε. Ο κ. Καμμένος είναι ο κατεξοχήν εκφραστής της διγλωσσίας. Έχει τη δική του προσωπική ατζέντα. Και ο κ. Τσίπρας φάνηκε για μια ακόμη φορά όμηρος του αρχηγού των ΑΝΕΛ. Αν το πρόβλημα του κ.Τσίπρα ήταν η διγλωσσία, τότε έκοψε λάθος γλώσσα» τονίζει και προσθέτει ότι «οι “ψεκασμένες” προτάσεις του κ. Καμμένου εκθέτουν τη χώρα, αφού δεν είναι απλώς αρχηγός ενός μικρού ακροδεξιού κόμματος, που μπορεί να λέει ό,τι θέλει χωρίς κανείς να τον παίρνει στα σοβαρά. Είναι υπουργός Άμυνας και έχει θεσμικό λόγο στη χάραξη της εξωτερικής πολιτικής».\nΕίδαν το φως της δημοσιότητας καταγγελίες για τη διαχείριση των μυστικών κονδυλίων...\nΓίνεται ξανά συζήτηση για μια νέα κυβερνητική πλειοψηφία και κάποια σενάρια αφορούν κι εσάς....\nΝαι, καλούμε τους φίλους μας – και είναι πολλοί εκεί έξω – να μας πουν τα δικά τους «θέλω». Εμείς τα αναπαράγουμε προσθέτοντας όμως - και εδώ φαίνεται η δύναμη του κόμματος μας - τις συγκεκριμένες λύσεις για να γίνουν αυτά τα «θέλω» πραγματικότητα. Ξέρετε, οι ωφέλιμες εμπνεύσεις καρποφορούν πιο εύκολα σε μικρότερα κόμματα. Στα μεγάλα κυριαρχούν τα υποκριτικά πάθη.\nΕπόμενο Η «Κοινωνία Αξιών» παρούσα στο ανοικτό Συνέδριο του Ποταμιού


«Κάτι Ψήνεται»: Όλα όσα θα δούμε αυτή την εβδομάδα – 24ωρο\n«Κάτι Ψήνεται»: Όλα όσα θα δούμε αυτή την εβδομάδα\nΜετά από άλλη μια πετυχημένη σεζόν, η εκπομπή που έγινε καθημερινή συνήθεια στη ζώνη των 8 συνεχίζει να επισκέπτεται γειτονιές της Αθήνας, να ταξιδεύει σε πόλεις της Ελλάδας και να συναντά πέντε διαφορετικούς ανθρώπους κάθε εβδομάδα που προσπαθούν να ξεχωρίσουν με τις γαστριμαργικές τους ικανότητες.\nΤην εβδομάδα 18 Απριλίου με 22 Απριλίου, το «Κάτι Ψήνεται» συναντάει τον Δημήτρη, την Ηρώ, τον Γιάννη, την Τσίρα και την Λία.\nΤην Δευτέρα 18 Απριλίου, πρώτος στην κουζίνα μπαίνει ο Δημήτρης.\nΜε βασικό σύνθημα το «δεν θέλει κόπο αλλά τρόπο», ο Δημήτρης μπαίνει στην κουζίνα και ελπίζει πως θα καταφέρει από την πρώτη ημέρα να ενθουσιάσει τους τέσσερις καλεσμένους του.\nΤην Τρίτη 19 Απριλίου, δεύτερη οικοδέσποινα αναλαμβάνει η Ηρώ.\nΗ φοιτήτρια της παρέας, η Ηρώ, δεν δείχνει να αγχώνεται ιδιαίτερα για τις μαγειρικές της δημιουργίες. Ακόμη και όταν αυτές βγαίνουν ελαφρώς… κατεστραμμένες από τον φούρνο. Θα δείξουν κατανόηση οι μεγαλύτεροι της παρέας;\nΤην Τετάρτη 20 Απριλίου, τις κουτάλες πιάνει ο Γιάννης.\nΧωρίς ίχνος ανασφάλειας και άγχους, ο Γιάννης μπαίνει στην κουζίνα της μητέρας του για μια YOLO μαγειρική, η οποία -όπως υποστηρίζει- θα ενθουσιάσει τους πάντες. Θα δικαιωθεί;\nΤην Πέμπτη 21 Απριλίου, το τραπέζι στρώνει η Τσίρα.\nΗ Τσίρα, με καταγωγή από την Γεωργία θέλει να προσφέρει στους τέσσερις καλεσμένους της γεύσεις και αρώματα από τη μακρινή πατρίδα της. Θα κατορθώσει να θέσει τον εαυτό της στην κορυφή του βαθμολογικού πίνακα;\nΤην Παρασκευή 22 Απριλίου, το τελευταίο δείπνο της εβδομάδας σερβίρει η Λία.\nΗ Λία θέλει να δημιουργήσει τρία πιάτα που δεν θα αφήσουν καμία αμφιβολία για τις μαγειρικές της ικανότητες. Θα μπορέσει να ξεπεράσει τον Γιάννη στη βαθμολογία;


Λέξεις που μπορούν να αλλάξουν την ζωή μας αυτές που ΔΕΝ πρέπει να χρησιμοποιούμε στις συζητήσεις μας - NGradio.gr\nΛέξεις που μπορούν να αλλάξουν την ζωή μας αυτές που ΔΕΝ πρέπει να χρησιμοποιούμε στις συζητήσεις μας\ntoday30 Οκτωβρίου, 2020\nΟι σωστές λέξεις μπορούν να παρακινήσουν, να εμπνεύσουν ή ακόμα και να αλλάξουν την ζωή τόσο αυτού που τις χρησιμοποιεί, όσο και εκείνου που τις ακούει. Με λίγα λόγια κάθε λέξη μετράει. Οι ευφυείς άνθρωποι φαίνεται να έχουν αντιληφθεί την σημασία τους με αποτέλεσμα να ξέρουν ποια λέξη να πουν και σε ποια περίσταση. Οι λέξεις που πρέπει να μάθουμε να λέμε πιο συχνά είναι οι εξής:\n1. “Εάν”. Αν μάθεις να εντάξεις αυτή την τόσο μικρή, αλλά σημαντική λέξη στο λεξιλόγιό σου τότε θα μπορούσες να αλλάξεις τον τρόπο που σε βλέπουν οι συνεργάτες και γενικά οι άνθρωποι γύρω σου. “Εάν θα ήθελες”, “εάν δεν ήξερες” εκφράσεις που μας κάνουν πιο συμπαθείς.\n2. “Θα μπορούσες” αντί για “πρέπει”. Η συγκεκριμένη φράση όταν ζητάμε κάτι απ’ οποιονδήποτε μας ανεβάζει στα μάτια του άλλου, καθώς δεν απαιτούμε αλλά ζητάμε ευγενικά ή απλά του δείχνουμε εμπιστοσύνη χωρίς να λαμβάνουμε τον ρόλο του κριτή.\n3. “Ναι”. Η μαγική αυτή λέξη μπορεί να κρίνει την πορεία μια σημαντικής συζήτησης. Αν η απάντηση είναι καταφατική τότε είναι πιο πιθανό η συζήτηση να συνεχιστεί, σε αντίθεση με την άρνηση που δείχνει ότι δεν υπάρχει ενδιαφέρον για επικοινωνία.\n4. “Μαζί”. Μια λέξη κλειδί, της οποία τα οφέλη μπορούμε να δούμε όταν την χρησιμοποιούμε σε πραγματικά δύσκολες καταστάσεις. Σύμφωνα με παλαιότερη μελέτη του πανεπιστημίου του Stanford, τα αποτελέσματα για τα μέλη ομάδων που άκουγαν συχνά τη λέξη “μαζί” ήταν εντυπωσιακά, καθώς οι συμμετέχοντες εργάζονταν 48% περισσότερο και αισθάνονταν λιγότερη κούραση. Αυτό γιατί αποτελούσαν μέλος μια ομάδας και η συλλογικότητα ήταν αυτή που τους έδινε τη δύναμη να συνεχίσουν.\n5. “Ευχαριστώ”. Η λέξη που αλλάζει τα πάντα. Το να μάθεις να λες ευχαριστώ ακόμη και για τα πιο μικρά πράγματα μπορεί να αλλάξει όχι μόνο την ζωή σου, αλλά και του ανθρώπου στον οποίο απευθύνεσαι. Η ευγνωμοσύνη μπορεί να μην μακραίνει τον βίο, τον κάνει ωστόσο πιο εύκολο. Σύμφωνα με την έρευνα, όσοι λένε συχνά “ευχαριστώ” βγάζουν την εικόνα του ανθρώπου που έχει ήθος και δεν θα αδικήσει τον συνεργάτη ή τον συνομιλητή.\n6. “Και”. Ποιος να το πίστευε ότι ένας σύνδεσμος θα ήταν τόσο σημαντικός για την επικοινωνία. Οι μελέτες, όμως, έχουν δείξει πως το “και” μπορεί να σε γλυτώσει από πολύ δύσκολες καταστάσεις, όπως μια διαφωνία. Κατά τους ερευνητές οι ευφυείς άνθρωποι δεν προσπαθούν να αποδείξουν ότι έχουν δίκιο στον συνομιλητή τους, ακόμη κι αν έχουν, αλλά προσπαθούν να περάσουν την αντίθεσή τους σαν μια εναλλακτική πρόταση χρησιμοποιώντας το “και”.\n7. “Επειδή”. Το “επειδή” μπορεί να κάνει κάθε σου αίτημα ή και διαφωνία υποκειμενική, καθώς το χρησιμοποιείς για να εξηγήσεις. Εξηγώντας στους άλλους, το γιατί δεν θα κάνουμε αυτό που προτείνουν και εξηγώντας το ήρεμα και σταθερά μειώνουμε τις αντιδράσεις και συχνά το αποτέλεσμα είναι το επιθυμητό.\n8. Το όνομα του άλλου. Είναι απλό, απευθυνόμενοι σε κάποιον και χρησιμοποιώντας το όνομα του, κάνουμε την διαφορά, γιατί αιχμαλωτίζουμε την προσοχή του. Παράλληλα, περνάμε το μήνυμα ότι λαμβάνουμε σοβαρά υπ’ όψιν την γνώμη του και ότι είναι σημαντική για εμάς. Κάπως έτσι, σύμφωνα με έρευνες χτίζονται οι ισχυρότερες επαγγελματικές και προσωπικές σχέσεις.\nΌσον αφορά τις λέξεις που οι ευφυείς άνθρωποι έχουν διαγράψει από το λεξιλόγιό τους, η λίστα περιλαμβάνει τις εξής: Πρέπει, Οφείλεις, Δεν μπορώ, Εύκολο, Τώρα, Μόνο, Γρήγορα.\nΛοιπόν ας το πάρουμε απόφαση! Μην απολογείστε!\nΓιατί, «Οι φίλοι σου δεν χρειάζονται τις απολογίες σου και οι εχθροί σου, έτσι κι αλλιώς δεν θα σε πιστέψουν!» «Ο άνθρωπος στο 80% της ζωής του εκτίθεται» Γούντυ Άλλεν Η απολογία, αν και χρήσιμη μόνο όταν κάποιος κάνει κάτι κακό και σκοπεύει να το διορθώσει, είναι μια από τις πιο διαστρεβλωμένες αντιλήψεις στις σχέσεις και είναι καλό να χρησιμοποιείται με φειδώ και λιτά. Οι απολογίες, τις περισσότερες φορές δεν […]


Σινεφίλια [Cinephilia.Gr] - The Artist\n[Όταν έκανα την ταινία] Είχα στο μυαλό μου δύο πράγματα –πρώτα ότι η φόρμα θα ήταν αυτής μιας βουβής ταινίας και δεύτερο ότι θα ήταν μια ταινία εποχής. Έτσι η φόρμα ταιριάζει με την εποχή. Προσπάθησα λοιπόν να αναδημιουργήσω την εποχή με τα κουστούμια και τα ντεκόρ, όπως και με τον τρόπο που γύρισα την ταινία. Προσπάθησα να διατηρήσω μια ισορροπία ανάμεσα σ’ αυτό που θα έπρεπε να είναι μοντέρνο και σ’ αυτό που θα έπρεπε να σεβαστώ από την εποχή. Παραδείγματος χάριν η ταινία δεν έχει γυμνό και δεν υπάρχει σ’ αυτή βία: η γενική αίσθηση σου δίνει μια γεύση της δεκαετίας του 20. Επίσης προσπάθησα να αναπαραστήσω το παλιό ύφος των ασπρόμαυρων εικόνων. Τα πάντα στην ταινία είναι πολύ παλιομοδίτικα και αυτό συνεισφέρει στο να υπάρχει η αίσθηση αυτών των κλασικών βουβών ταινιών.\n(…) Είμαι πολύ περήφανος για τον τρόπο που οι θεατές αποδέχονται το γεγονός ότι παρακολουθούν μια βουβή ταινία. Είναι πολύ περίπλοκο να ξεκινάς με το βασανισμό και με τον ήρωα να λέει «Δεν θα πω λέξη. Δεν θα μιλήσω». Και το κοινό να θέλει απ’ αυτόν να μιλήσει. Όμως είναι μια σκηνή δράσης και έτσι αποδέχονται το ότι δεν έχει διάλογο: είναι η δράση και έτσι συνηθίζεται. Επίσης υπάρχει η μουσική και η ορχήστρα και έτσι κατά κάποιον τρόπο οι θεατές βρίσκονται στο ενδιάμεσο –μεταξύ μιας βουβής και μιας ομιλούσας ταινίας. Και μετά η ταινία τελειώνει, η μουσική σταματά και ξεκινά το πρώτο μέρος της ταινίας με την σιωπή. Βλέπουμε τον George να ακούει κάτι, και το πλήθος χειροκροτεί όμως οι θεατές δεν ακούν το χειροκρότημα. Νομίζω ότι είναι τότε που οι θεατές αποδέχονται ότι βλέπουν μια βουβή ταινία.\n(…) Οι άνθρωποι της Panavision ήθελαν να μας βοηθήσουν και έτσι ανακατασκεύασαν κάποιους από τους κινηματογραφικούς φακούς της δεκαετίας του 20, για να υπάρχει η παραμόρφωση που είχαν εκείνη την εποχή. Κάποιες φορές αυτούς τους φακούς τους χρησιμοποίησα στην ταινία. Όμως κυρίως χρησιμοποίησα τις νέες τεχνολογίες επειδή είναι πιο εύκολες και πιο γρήγορες. Έπρεπε να γυρίσω την ταινία σε 35 μέρες και γι’ αυτό δεν είχα χρόνο να μάθω πώς να χρησιμοποιώ την παλιά κάμερα. Επιπλέον δεν είχαμε το παλιό νιτρικό φιλμ που συνήθιζαν να χρησιμοποιούν εκείνη την εποχή. Σήμερα έχουμε στη διάθεση μας σημαντικά εργαλεία: είναι πιο εύκολο να κάνεις μια ταινία σήμερα παρά τότε. Θα ήμουν, νομίζω, ηλίθιος αν προσπαθούσα σήμερα να χρησιμοποιήσω τις παλιές κάμερες. Ωστόσο χρησιμοποίησα μια θορυβώδη κάμερα- όταν δούλευε γρύλιζε. Όμως κατά τη διάρκεια των γυρισμάτων έβαζα μουσική και έτσι δεν ακούγαμε τον ήχο της. Χρησιμοποιήσαμε έγχρωμο φιλμ και το μετατρέψαμε αργότερα σε ασπρόμαυρο. Κάναμε αρκετές δοκιμές με ασπρόμαυρο φιλμ αλλά τελικά ως προς την αναπαραγωγή των εικόνων που ήθελα το έγχρωμο αποδείχτηκε καλύτερο.\n(αποσπάσματα συνέντευξης στην ηλεκτρονική τοποθεσία http://www.televisionwithoutpity.com/)\nτου John Huston


Το Zero Waste κίνημα τον τελευταίο καιρό έχει αρχίσει να συγκεντρώνει όλο και περισσότερους "οπαδούς", όμως τι είναι;\nΑντί για πλαστικές σακούλες, χρησιμοποίησε μια μεγάλη τσάντα, που μπορείς να την παίρνεις κάθε φορά μαζί σου για τα ψώνια. Μια μεγάλη πάνινη τσάντα μπορείς να βρεις πολύ εύκολα και το πιο πιθανό είναι να έχεις ήδη μια.\nΠάρε το παγούρι σου\nΔεν χρειάζεται να αγοράζεις συνέχεια όταν είσαι έξω για δουλειές πλαστικά μπουκαλάκια με νερό, αντ'αυτού χρησιμοποίησε ένα μεταλλικό ή γυάλινο μπουκάλι με νερό που μπορείς να το γεμίζεις ξανά και ξανά, και έτσι δεν θα χρειάζεται και να σπαταλήσεις χρήματα.\nΈχεις αναλογιστεί πόσο χαρτί κουζίνας σπαταλάμε κάθε ημέρα; Αντικατέστησε το όσο μπορείς με μικρές πετσέτες τις οποιες τις πλένεις και τις χρησιμοποιήσεις συνέχεια.\nΕπίσης μπορείς να κάνεις το ίδιο και με τις χαρτοπετσέτες, να τις αντικαταστήσεις με πετσέτες φαγητού (υφασμάτινες), μπορεί στην αρχή να ξοδέψεις κάποια χρήματα για τις αγοράσεις αλλά τις πληρώνεις μια φορά και θα τις έχεις για πολύ πολύ καιρό.\nΛαχανικά - Φρούτα - Σαλάτες - Μανάβικο\nΤα τελευταία χρόνια όλο και περισσότερα λαχανικά και σαλάτες (μαρούλια, σπανάκι κλπ.) είναι είτε τυλιγμένα με πλαστικό είτε μέσα σε πλαστικές σακουλίτσες, η συμβουλή μου είναι είτε να αγοράζεις λαχανικά από ένα μανάβικο κοντά στο σπίτι σου είτε από τη λαϊκή αγορά και τα προϊόντα να τα βάζεις κατευθείαν στις πάνινες τσαντούλες σου. Έτσι και στηρίζεις τα άτομα τις περιοχής σου και μειώνεις κατά πολύ το οικολογικό σου αποτύπωμα.\nΝαι το ξέρω, είσαι και εσύ μια/ένας από τα άτομα που παίρνουν κάθε πρωί καφέ πριν πάνε στη δουλειά. Και έτσι σπαταλάς και χρήματα και πλαστικό. Το πιο απλό που μπορείς να κάνεις για αρχή είναι τις μισές ημέρες να φτιάχνεις καφέ από το σπίτι και να τον παίρνεις μαζί σου σε ένα θερμός. Εάν θέλεις όμως φανατικά να ακολουθήσεις τον Zero Waste τρόπο ζωής καλό θα είναι να φτιάχνεις κάθε μέρα καφέ από το σπίτι ή να κάνεις αυτό που κάνουν και οι υπόλοιποι Zero Waste-φίλοι, παίρνεις το θερμός σου και να λες στον/στη barista στην καφετέρια που θα πας να σου φτιάξει εκεί τον καφέ.\n*Δεν το έχω δοκιμάσει αυτό το τελευταίο γιατί δεν πίνω καθόλου καφέ αλλά ελπίζω να το δοκιμάσεις εσύ!!! ;)\nH Γη είναι το σπίτι μας, όπως καθαρίζουμε το σπίτι μας, ας προσπαθήσουμε να "καθαρίσουμε" τη Γη όσο περισσότερο μπορούμε.\nΤην επόμενη εβδομάδα θα έχει κι άλλο Zero Waste άρθρο με πολλά περισσότερα tips!!! Μείνετε συντονισμένοι..!!!\n** Χρησιμοποίησε το hashtag #zerowastecorner σε Facebook & Instagram εάν ακολουθήσεις τα tips για να μας δώσεις όλους λίγη έμπνευση! Θα προσθέσω όλες τις φωτο που θα μου στείλετε στο τέλος του επόμενου Zero Waste άρθρου!**\nΝα περνάτε καλά και Go Green!!!\nxo, Marianna G.\nECO-FRIENDLY GREEN LIFE LIFESTYLE RECYCLE REDUCE REUSE TIPS ZERO WASTE\nΕτικέτες ECO-FRIENDLY GREEN LIFE LIFESTYLE RECYCLE REDUCE REUSE TIPS ZERO WASTE\nDespinas Studio 6 Οκτωβρίου 2017 - 11:05 π.μ.\nΔεν ήξερα ότι υπάρχει τέτοιο κίνημα αλλά είμαι οπαδός του από τα μικράτα μου. Δεν αντέχω τίποτα να πηγαίνει χαμένο. Έχω κι εγώ όπως όλοι μας πολύ δρόμο ακόμα να κάνω για να φτάσω το 0 αλλά προσπαθώ όσο μπορώ και παροτρύνω και την οικογένεια και φίλους να κάνουν το ίδιο. Οι συμβουλές σου είναι πολύ χρήσιμες, εγώ είμαι σε φάση που προσπαθώ να κάνω αυτό με τις χαρτοπετσέτες αλλά δεν έχει πετύχει ακόμη! Πάντως έκανες πολύ καλά που δημοσίευσες αυτό το άρθρο και ελπίζω να το διαβάσει πολύς κόσμος και να αλλάξει συνήθειες στο μέτρο που μπορεί ο καθένας.\nMarianna Giannatou 6 Οκτωβρίου 2017 - 3:31 μ.μ.\nΣε ευχαριστώ πολύ για τα καλά σου λόγια!!! Εύχομαι να συνεχίσεις το zero-waste ταξίδι σου!!! Από δω και πέρα θα έχουμε στο blog πολλά eco-friendly άρθρα για να δίνουμε έμπνευση και κίνητρα σε όλους σας!!!


Ελλάδα – Λετονία 82-74: Με το «δεξί» στο Πανευρωπαϊκό | sportime.gr\nΕλλάδα – Λετονία 82-74: Με το «δεξί» στο Πανευρωπαϊκό\nSportime Team 27/07/2019 23:04:03\nΕθνική Εφήβων: Τουρνουά στον Παλαμά Καρδίτσας\nΕλλάδα- Ισπανία 54-70 : Υπάρχει ακόμα στόχος\nΕθνική Εφήβων: Ελλάδα- Ισπανία Live streaming\nΗ Ελλάδα έκανε πρεμιέρα με το δεξί στο Ευρωμπάσκετ Κ18, που διεξάγεται στο Βόλο, κερδίζοντας με 82-74 τη Λετονία. Κορυφαίοι ήταν οι Νικολαΐδης (17π.) και Σωτηρίου (12π., 14ρ.).\nΗ Εθνική παρ’ ότι βρέθηκε να… κυνηγάει την Λετονία στο μεγαλύτερο διάστημα του αγώνα, βρήκε το μεγάλο «ξέσπασμα» στην τέταρτη περίοδο και με επιμέρους σκορ 22-11 έφτασε σε μία πολύτιμη νίκη.\nΟ Αλέξανδρος Νικολαΐδης ήταν ο πρώτος σκόρερ των γηπεδούχων με 17 πόντους, ενώ ο Άρης Σωτηρίου σημείωσε double – double με 12 πόντους και 14 ριμπάουντ. Διψήφιοι για την Εθνική ήταν και οι Βαλάντης Κουρτίδης (13π.) – Φώτης Γεωργαλάς (10π.).\nΗ Ελλάδα σούταρε με μόλις 22% πίσω από τη γραμμή των 6,75μ., αλλά παίζοντας σκληρή άμυνα στο φινάλε έφτασε στην νίκη.\nΕλλάδα-Λετονία: Η εξέλιξη του αγώνα\nΗ Εθνική μας δεν ξεκίνησε καλά την αναμέτρηση, με τους Λετονούς να βάζουν δύσκολα στην «γαλανόλευκη» και το σκορ να γίνεται γρήγορα 2-12 (3’). Οι φιλοξενούμενοι κράτησαν τον έλεγχο μέχρι το τέλος του δεκαλέπτου (18-28), όμως οι διεθνείς μας δεν είχαν πει την τελευταία τους λέξη. Οι παίκτες του κόουτς Βλασσόπουλου έκαναν την αντεπίθεσή τους και μπήκαν και πάλι μέσα στο παιχνίδι, με το ημίχρονο να βρίσκει την Λετονία μπροστά με μόλις 1 πόντους (45-46).\nΟι Λετονοί είχαν τον προβάδισμα στο μεγαλύτερ μέρος του τρίτου δεκαλέπου, με την Εθνική μας όμως να μην τους επιτρέπει να ξεφύγουν, όπως δείχνει και το 60-63 με το οποίο έκλεισε η περίοδος.\nΟι διεθνείς μας βρήκαν ξανά λύσεις και πέρασαν μπροστά, όμως οι αντίπαλοί μας εκμεταλεύτηκαν μια μικρή αδράνεια των Ελλήνων και βρέθηκαν στο +4 με 69-73, όμως η Ελλάδα με ένα 10-1 βρέθηκε στο +5 (79-76 38′). Ο εξαιρετικός Σωτηρίου συνέχισε να δίνει λύσεις στην Ελλάδα και το προβάδισμα ανέβηκε στο 82-74, με 63΄΄ να απομένουν για το τέλος.\nΣτον χρόνο που απέμεινε τίποτα δεν άλλαξε και η Εθνική μας πήρε τη νίκη, ξεκινώντας με το δεξί τις υποχρεώσεις της στο Πανευρωπαίκό Εφήβων του Βόλου.\n« «Κράζουν» Γιαννιώτη για την γκάφα οι Ισραηλινοί (vid)\nΚουζμίνσκας – Ρούμπιτ: Στη θάλασσα του Πειραιά »


ΝΟΜΑΡΧΙΑΚΟ ΤΜΗΜΑ Α.Δ.Ε.Δ.Υ. ΝΟΜΟΥ ΚΟΖΑΝΗΣ: ΣΥΝΕΝΤΕΥΞΗΣ ΤΥΠΟΥ Α.Δ.Ε.Δ.Υ.\nΓια τις εξελίξεις και τη θέση των μισθωτών, συνταξιούχων, ανέργων\nΔιανύουμε μια (ακόμη) κρίσιμη περίοδο. Η πορεία των πραγμάτων καθιστά αναποτελεσματικά τα δημοσιονομικά μέτρα, τη μείωση των μισθών και των συντάξεων, την αύξηση της έμμεσης φορολογίας. Η Κυβέρνηση παρουσιάζει και ετοιμάζει νέα επώδυνα μέτρα με πυρήνα το ασφαλιστικό – συνταξιοδοτικό (όρια ηλικίας, ύψος σύνταξης και εργάσιμος βίος) αφαιρώντας τα στοιχεία της κοινωνικο-ασφαλιστικής δομής της χρηματοδότησης του συστήματος (τριμερής χρηματοδότηση) ή της συμμετοχής του Κράτους με το 1% του ΑΕΠ.\nΗ Κοινωνική Ασφάλιση και ιδιαίτερα για το Δημόσιο : το Ταμείο Πρόνοιας με άνοιγμα 810 εκ. και εκκρεμείς αιτήσεις για εφάπαξ 18.500 (αύξηση 25,7% σε σχέση με το αντίστοιχο διάστημα του 2009), η διαρκής οριακότητα λειτουργίας του ΟΠΑΔ και η είσοδος στην ίδια – αδιέξοδη κατάσταση του ΤΕΑΔΥ και του Μετοχικού Ταμείου, είναι χαρακτηριστικά παραδείγματα αποδόμησης, εγκατάλειψης στην τύχη τους των κοινωνικοασφαλιστικών ταμείων.\nΕπισυναπτόμενο παράρτημα ορισμένων στοιχείων\nΑ.- Συνεχίζεται και επανέρχεται η φιλολογία περί του αριθμού των δημοσίων υπαλλήλων. Οι αυθαίρετοι αριθμοί, οι προσβλητικές αναφορές σε βάρος των Δημοσίων Υπαλλήλων κ.α. είναι μια μόνιμη πρόκληση. Αρκετές φορές έχουμε τοποθετηθεί με στοιχεία, εθνικά ή της eurostat. Για άλλη μια φορά και με βάση τις δαπάνες που προκύπτουν από τα στοιχεία του Κρατικού Προϋπολογισμού (πληρωμές 31/12/2009) είναι καθαρό:\nΑπό τον Κωδικό 217 που είναι η δαπάνη για την καταβολή του κινήτρου απόδοσης (που καταβάλλεται στο σύνολο των Δημοσίων Υπαλλήλων και δεν επιδέχεται αμφισβήτηση γιατί αποτελεί δαπάνη προσδιορισμένη προκειμένου να υπάρχει και η νομιμότητα καταβολής της). Οι πολιτικοί Δημόσιοι Υπάλληλοι είναι 403.000 (όπως συγκεκριμένα αναφέρεται στον κρατικό προϋπολογισμό).\nΕίναι πλαστογραφημένος και ποιος αριθμός; Αυτός που προκύπτει από την καταβολή της δαπάνης ή αυτός που εμφανίζεται;\nΒ.- Στο προηγούμενο διάστημα είχαμε ισχυριστεί ότι πριν τη λιτότητα, το ψαλίδι στις αποδοχές και τις συντάξεις, υπάρχει και η λιτή διαχείριση των πόρων και αναφερθήκαμε σε σειρά κωδικών που μπορεί να υπάρξει μείωση δαπανών. Αρχίζουμε την τμηματική δημοσιοποίησή τους. Έτσι και από τις δαπάνες της Κεντρικής Διοίκησης (μόνο των Υπουργείων) έχουμε τη θέση ότι:\n1. Από τον Κωδικό 515 για Συμβούλια και Επιτροπές που προβλέπονται 49 εκ. μπορούν να μειωθούν σε 24 και να εξοικονομηθούν 25 εκ.\n2. Από τους Κωδικούς 840 – 845 που προβλέπονται για δημόσιες σχέσεις 26 εκ. μπορούν να μειωθούν σε 12 και να εξοικονομηθούν 14 εκ.\n3. Από τους Κωδικούς 871 – 873 για αμοιβές φυσικών και νομικών προσώπων (αφορούν μελέτες, παροχή υπηρεσιών προς το Δημόσιο κλπ) που προβλέπονται 134 εκ. μπορούν να μειωθούν στα 60 εκ. (τουλάχιστον) και να εξοικονομηθούν 74 εκ.\n4. Από τον Κωδικό 899 για λοιπές λειτουργικές δαπάνες που προβλέπονται 165 εκ. (δοχείο – μαξιλάρι για την υπέρβαση των άλλων προσδιορισμένων κωδικών των υπολοίπων λειτουργικών δαπανών) να μειωθεί στα 80 εκ. και να εξοικονομηθούν 85 εκ.\nΔηλαδή από 9 Κωδικούς να εξοικονομηθούν 198 εκ. δηλαδή ποσό που υπερβαίνει τη μείωση της δαπάνης που εξοικονομήθηκε από το πάγωμα των συντάξεων (και σύμφωνα με το σταθεροποιητικό πρόγραμμα) ανέρχεται στα 150 εκ.\nΑναρτήθηκε από Ν.Τ. ΑΔΕΔΥ ΚΟΖΑΝΗΣ στις 3:24 π.μ.


Η Πρωτοβουλία Ενεργών Πολιτών Λαμίας για την ΜΕΑ και τον ΧΥΤΥ Λαμίας, η ένταξη της μελέτης ωρίμανσης του έργου - LamiaTimes.gr\nHome / Αυτοδιοίκηση / Στερεά Ελλάδα / Τοπικά Νέα / Η Πρωτοβουλία Ενεργών Πολιτών Λαμίας για την ΜΕΑ και τον ΧΥΤΥ Λαμίας, η ένταξη της μελέτης ωρίμανσης του έργου\nΗ Πρωτοβουλία Ενεργών Πολιτών Λαμίας για την ΜΕΑ και τον ΧΥΤΥ Λαμίας, η ένταξη της μελέτης ωρίμανσης του έργου\nLamiaTimes.gr Τρίτη, Δεκεμβρίου 05, 2017 Αυτοδιοίκηση, Στερεά Ελλάδα, Τοπικά Νέα\nΓια την ΜΕΑ και τον ΧΥΤΥ Λαμίας, η ένταξη της μελέτης ωρίμανσης του έργου\nΗ ένταξη στο Επιχειρησιακό Πρόγραμμα «Υποδομές Μεταφορών, Περιβάλλον και Αειφόρος Ανάπτυξη 2014-2020», της πράξης «Μελέτες Ωρίμανσης της Μονάδας Επεξεργασίας Απορριμμάτων (ΜΕΑ) και ΧΥΤΥ Λαμίας», που ανακοινώθηκε, αναμφίβολα αποτελεί μια σημαντική αλλαγή και μια νέα εξέλιξη στο σχεδιασμό του Δήμου αναφορικά με το τεράστιο ζήτημα της διαχείρισης των απορριμμάτων.\nΩς Πρωτοβουλία Ενεργών Πολιτών καταθέτουμε ορισμένες παρατηρήσεις:\n√ Είναι γνωστό ότι ο προηγούμενος σχεδιασμός ήταν για το Τρίλοφο και τη Μαλγάρα. Το ερώτημα είναι: αν δεν υπήρχαν αντιδράσεις για θέση δίπλα στον υπάρχοντα ΧΑΔΟΧΥΤΑ, γιατί αυτή δεν επιλέχτηκε από την πρώτη στιγμή; Αν πράγματι υπήρχαν και αν υπάρχουν σοβαρές αντιδράσεις, πώς θα προχωρήσει το έργο; Για να μην αναφέρουμε την κατασπατάληση πολύτιμων δημόσιων πόρων ύψους 700.000 ευρώ για τη μελέτη του ΧΥΤΥ και της ΜΕΑ στον Τρίλοφο, η οποία με το νέο σχεδιασμό μπαίνει στο συρτάρι.\n√ Τόσα χρόνια η δημοτική αρχή και ο ΦΟΔΣΑ «πανηγύριζαν» ή δημιουργούσαν φρούδες ελπίδες και αυταπάτες ότι προχωράει το έργο της ΜΕΑ/ΧΥΤΑ Λαμίας. Αν ανατρέξουμε στις ανακοινώσεις και στις απαντήσεις στις ερωτήσεις μας, αυτό βγαίνει ως συμπέρασμα. Τώρα είμαστε στο σημείο μηδέν, ναι ή όχι;; Φτου κι από την αρχή, που λένε…\n√ Το συμπέρασμα είναι ότι το έργο ήταν και είναι ανώριμο. Ενώ ο ΦΟΔΣΑ και ο Δήμαρχος μας έλεγαν ότι είχε υποβληθεί πρόταση για ένταξη στο ΥΜΕΠΕΡΑΑ, τώρα προκύπτει ότι δεν υπήρχαν μελέτες ωρίμανσης του έργου, που σημαίνει δεν είχαν μεταξύ των άλλων την περιβαλλοντική αδειοδότηση, την προμελέτη για την κατασκευή του έργου καθώς και τα τεύχη δημοπράτησης για την διενέργεια του διαγωνισμού κατασκευής του έργου. Πώς θα γίνονταν αποδεκτή η πρόταση χωρίς ούτε καν προμελέτη και αδειοδότηση; Για ποιο λόγο υποβλήθηκε πρόταση, και μάλιστα με προϋπολογισμό, χωρίς να υπάρχουν μελέτες; Το θέμα είναι σοβαρό γιατί χάθηκε κι άλλος πολύτιμος χρόνος για τη Φθιώτιδα και νομίζουμε ότι πρέπει αυτό να απαντηθεί∙ και φυσικά να απαντηθεί αν υπάρχουν και πού ευθύνες.\n√ Το ερώτημα που προκύπτει είναι:\nπώς θα επιτευχθούν οι στόχοι του ΕΣΔΑ για τη Διαλογή στην Πηγή και την ανακύκλωση, δεδομένου ότι η ΜΕΑ, πέραν των μετάλλων, δεν παράγει ανακυκλώσιμα, αλλά υλικό για καύση; Η ΜΕΑ επεξεργάζεται σύμμεικτα και προδιαλεγμένα οργανικά, όπως λέει και η ανακοίνωση: «Στην προβλεπόμενη Μονάδα Επεξεργασίας Απορριμμάτων Λαμίας θα οδηγούνται: Τα σύμμεικτα απορρίμματα και τα προδιαλεγμένα βιοαπόβλητα των Δήμων Λαμιέων, Μακρακώμης, Στυλίδας, Μώλου – Αγίου Κωνσταντίνου, Αμφίκλειας – Ελάτειας, Αγράφων και Καρπενησίου (μέση ετήσια ποσότητα 53.500 tn/έτος, που αναλύεται σε 39.500 tn/έτος σύμμεικτα αστικά απορρίμματα και 14.000 tn/έτος προδιαλεγμένο οργανικό)». Υπάρχει σχεδιασμός για τη Διαλογή στην Πηγή των ανακυκλώσιμων υλικών με χωριστά ρεύματα και τον τρόπο που θα επιτευχθεί η αύξηση των εξαιρετικά χαμηλών ποσοστών ανακύκλωσης (7,2% σύμφωνα με ανακοίνωση του ΦΟΔΣΑ); Πού βρίσκεται ο σχεδιασμός και η χωροθέτηση των Πράσινων Σημείων;;\n√ Είναι σίγουρο ότι, όσο κι αν πανηγυρίζουμε για την ένταξη του έργου, ο χρόνος υλοποίησής του απομακρύνεται. Δεν έχει καμιά σχέση με την κατασκευή της ΜΕΑ Θήβας και την Μονάδα Κομποστοποίησης του Δήμου Δελφών. Η ολοκλήρωση του έργου καλώς εχόντων των πραγμάτων θα περάσει την πενταετία. Οι διαδικασίες είναι γνωστές και χρονοβόρες: Διαγωνισμός για τη μελέτη, εκπόνηση της μελέτης, περιβαλλοντική αδειοδότηση με τις πιθανές αντιδράσεις, ένταξη του έργου, ο διαγωνισμός και η «σφαγή» των διαγωνιζόμενων, για να φτάσουμε στην κατασκευή. Η πενταετία είναι το πιο αισιόδοξο σενάριο. Η ΜΕΑ Θήβας εντάχθηκε άμεσα γιατί ήταν ένα ώριμο έργο. Εάν όμως η ΜΕΑ θήβας έχει ορίζοντα υλοποίησης τα δύο χρόνια, παίρνοντας ως παράδειγμα και το έργο της επέκτασης του υπάρχοντος ΧΥΤΑ, να βάλουμε μια επταετία για τη ΜΕΑ/ΧΥΤΥ Λαμίας; Τί θα γίνουν τα σκουπίδια και οι στόχοι του ΕΣΔΑ μέχρι τότε; Εμείς λοιπόν επαναλαμβάνουμε την άποψη και πρότασή μας ότι: προτεραιότητα του Δήμου και γενικά της αυτοδιοίκησης πρέπει να είναι η Διαλογή στην Πηγή και η αναβάθμιση του ρόλου του ενεργού πολίτη/δημότη στην υπόθεση αυτή.\n√ Διαβάζουμε στην ανακοίνωση: «Υπενθυμίζουμε ότι, με συντονισμένες ενέργειες της Δημοτικής Αρχής και του Περιφερειακού ΦοΔΣΑ Στερεάς Ελλάδας Α.Ε., εγκρίθηκε από τις αρμόδιες Υπηρεσίες του Υπουργείου Περιβάλλοντος και Ενέργειας η παρέκκλιση όρων για την αδειοδότηση κατασκευής των νέων κυττάρων του ΧΥΤΥ Λαμίας και της ΜΕΑ Λαμίας, σε χώρο κοντά στο σημερινό ΧΥΤΑ. Δόθηκε έτσι οριστική λύση στο πρόβλημα της χωροθέτησης του νέου ΧΥΤΥ, που ταλαιπωρούσε επί σειρά ετών το Δήμο Λαμιέων λόγω των λανθασμένων επιλογών των προηγούμενων δημοτικών αρχών» Με ποια μελέτη εγκρίθηκε η χωροθέτηση του νέου ΧΥΤΥ; Ουσιαστικά δεν πρέπει να μιλάμε για χωροθέτηση του νέου ΧΥΤΥ, αλλά για πρόταση χωροθέτησης πλησίον του υπάρχοντος ΧΑΔΟΧΥΤΑ, η οποία θα οριστικοποιηθεί μόνο όταν αδειοδοτηθεί το έργο.\nΣε κάθε περίπτωση, αποδεικνύεται περίτρανα ότι ο δήμαρχος κινείται διαρκώς ερήμην του δημοτικού συμβουλίου και των δημοτών. Ξεχνάει ότι ο ρόλος του είναι εκτελεστικός των αποφάσεων του δημοτικού συμβουλίου∙ και δεν μπορεί το δημοτικό συμβούλιο να ενημερώνεται για τις επιλογές του εκ των υστέρων και από τα ΜΜΕ. Κι εδώ έχουμε μια τέτοια περίπτωση. Οι πρωτοβουλίες του δημάρχου έχουν όρια. Ο νόμος 3852/2010 για τις αρμοδιότητες του δημάρχου ορίζει «…β) Εκτελεί τις αποφάσεις του δημοτικού συμβουλίου, της οικονομικής και της επιτροπής ποιότητας ζωής.»


Γιατί ο Ερντογάν «φλερτάρει» με τους Ταλιμπάν; | Protagon.gr\nΓιατί ο Ερντογάν «φλερτάρει» με τους Ταλιμπάν;\nΕνα ριψοκίνδυνο παίγνιο, με προεκτάσεις στην εξωτερική πολιτική της Αγκυρας, αλλά και στο εσωτερικό της χώρας, φαίνεται η προσέγγιση με τους νέους κυρίαρχους στο Αφγανιστάν. Πώς μπορεί να εφαρμοστεί το «μοντέλο Λιβύης»;\nProtagon Team 20 Αυγούστου 2021, 11:15\nΣε μια προσπάθεια ανασύνταξης δυνάμεων και επανατοποθέτησης έχουν επιδοθεί οι δυτικές χώρες -και βέβαια όχι μόνο αυτές- έπειτα από την επάνοδο των Ταλιμπάν στην εξουσία. Η τακτική της Τουρκίας δεν διαφέρει από αυτή του Ιράν και της Ρωσίας: περιμένει να δει πώς θα κινηθούν και αν θα τηρήσουν τις υποσχέσεις διαλόγου που έδωσαν. Αυτό που υπονοείται είναι ότι αναλόγως θα κρίνει για τη συνέχεια.\nΗδη την Τρίτη ο τούρκος υπουργός Εξωτερικών Μεβλούτ Τσαβούσογλου, σε δηλώσεις του από την Ιορδανία, χαιρέτησε τα μηνύματα που έχουν αποσταλεί μέχρι τώρα από τους Ταλιμπάν. Κινήθηκε στο ίδιο μήκος κύματος με τον ρώσο ομόλογό του Σεργκέι Λαβρόφ.\nΕπικοινωνία Μητσοτάκη – Ερντογάν στις 19:30 για το Μεταναστευτικό\nΠίσω από τις προσεκτικές διατυπώσεις, έπειτα από την κατάληψη της Καμπούλ και τη φυγή του προέδρου Γκάνι, τουλάχιστον στην περίπτωση της Τουρκίας κρύβεται μια διακριτική διάθεση προσέγγισης με τους Ταλιμπάν. Στόχος είναι και να προβληθεί η Τουρκία ως ειρηνοποιός δύναμη σταθερότητας, με δράση πολύ πέρα από τα σύνορά της. Τα εμπόδια όμως για μια τέτοια προσέγγιση δεν περιορίζονται στις δυσκολίες επί του πεδίου στην Καμπούλ.\nΗ Τουρκία, όπως σημειώνει ο Monde, δήλωνε πρόθυμη να διαθέσει 500 στρατιώτες για την ασφάλεια του αεροδρομίου της Καμπούλ ως την πλήρη αποχώρηση των δυτικών δυνάμεων. Η πτώση του προέδρου Γκάνι πάγωσε την υλοποίηση του σχεδίου. Η Αγκυρα πάντως ανανέωσε την προσφορά, αυτή τη φορά προς τους Ταλιμπάν.\n«Είναι εύκολο για την Τουρκία να διαπραγματευτεί με τους Ταλιμπάν μέσω Πακιστάν και Κατάρ, χώρες με τις οποίες οι σχέσεις της είναι ισχυρές», εξήγησε ο Μπαϊράμ Μπαλσί, διευθυντής του Γαλλικού Ινστιτούτου Ανατολικών Σπουδών (IFEA) στην Κωνσταντινούπολη. Αυτό ήδη συμβαίνει: Η τουρκική πρεσβεία στο Κατάρ βρίσκεται σε συνεχή επαφή με την αντιπροσωπεία των Ταλιμπάν, ενώ την περασμένη εβδομάδα ο τούρκος υπουργός Άμυνας Χουλουσί Ακάρ επισκέφθηκε το Πακιστάν για να παροτρύνει τους εκεί συμμάχους του να πείσουν τους Ταλιμπάν να αποδεχτούν την τουρκική παρουσία.\nΩς τώρα οι Ταλιμπάν δεν πείθονται και επιμένουν στην απομάκρυνση όλων των ξένων δυνάμεων από τη χώρα, όπως εξάλλου όριζε η συμφωνία που υπέγραψαν το 2020 στη Ντόχα με τις ΗΠΑ.\nΤο ερώτημα, συνεχίζει ο Monde, είναι αν επαρκούν 500 τούρκοι στρατιώτες για να ασφαλίσουν το αεροδρόμιο. Η Αγκυρα ίσως καταφύγει στη μέθοδο του… outsourcing όπως έχει πράξει και στη Λιβύη. Σύμφωνα με κουρδικές πηγές από τη Συρία, εκπρόσωποι των τουρκικών υπηρεσιών πληροφοριών βρίσκονται σε συνομιλίες με ομάδες ανταρτών, με σκοπό την αποστολή περισσότερων από 1.000 μισθοφόρους στο Αφγανιστάν.\nΑν και αρθρογράφος της φιλοκυβερνητικής Sabah στην Τουρκία περιγράφει την τουρκική πολιτική ως πολιτική μιας «αξιόπιστης, μεσολαβητικής και σταθεροποιητικής δύναμης», απηχώντας φυσικά την επίσημη γραμμή, η κοινή γνώμη έχει άλλη άποψη. Πρόσφατη μελέτη του ινστιτούτου δημοσκοπήσεων Metropoll, δείχνει ότι το 61,6% των Τούρκων επιθυμεί πράγματι την απόσυρση των τούρκων στρατιωτών που έχουν αναπτυχθεί στην Καμπούλ στο πλαίσιο της αποστολής του ΝΑΤΟ.\nΟ υπουργός Αμυνας της Τουρκίας Χουλουσί Ακάρ επιθεωρεί το τείχος στα σύνορα με το Ιράν, μια πρώτη «απάντηση» στις πιθανές προσφυγικές ροές (Arif Akdogan/Turkish Defence Ministry/Handout via REUTERS)\nΤο άλλο μεγάλο ζήτημα είναι οι πιθανές προσφυγικές ροές από το Αφγανιστάν. Στην Τουρκία ήδη ζουν 3,6 εκατομμύρια Σύροι, 170.000 Αφγανοί και εκατοντάδες χιλιάδες άλλοι ξένοι υπήκοοι. Ωστόσο, σε συνθήκες οικονομικής κρίσης, με την αγοραστική δύναμη των νοικοκυριών να αποδυναμώνεται συνεχώς, η αντιμεταναστευτική ρητορική βρίσκει πρόσφορο έδαφος. Η δε κυβέρνηση φροντίζει να ορθώσει τείχος στα σύνορα με το Ιράν.\nΤην περασμένη εβδομάδα, με αφορμή τον θάνατο ενός Τούρκου σε συμπλοκή συμμοριών (πιθανόν από χέρι Σύρου, αν πιστέψουμε κάποια ταμπλοιντ) έγινε πογκρόμ σε συνοικία της Αγκυρας. Το ζήτημα του Μεταναστευτικού και Προσφυγικού θα απασχολεί όλο και περισσότερο στο μέλλον την κεντρική πολιτική σκηνή στην Τουρκία. Ηδη οι αντιπολιτευόμενοι Ρεπουμπλικανοί υπόσχονται ότι αν κερδίσουν στις προεδρικές του 2023, οι σύροι πρόσφυγες θα επιστρέψουν στην πατρίδα τους.\nΤι θα κάνουν η ΕΕ (και ο Ερντογάν) με τους πρόσφυγες από το Αφγανιστάν\nΑφγανιστάν: Στα πρόθυρα λιμού το ένα τρίτο του πληθυσμού\nΑπόγνωση στην Καμπούλ: Χιλιάδες φυγαδεύονται, αλλά δεν θα προλάβουν όλοι


Αποχρώσεις- Με συλλογική ευθύνη, να δράσουμε μαζί - EPIRUS Online\nΑποχρώσεις- Με συλλογική ευθύνη, να δράσουμε μαζί\nΠαραζαλισμένοι παρακολουθούμε τις εξελίξεις της πανδημίας οι οποίες πλέον έχουν και το όνομα της πόλης μας μπροστά. Τα Γιάννενα είναι σε κρίσιμη κατάσταση και δεν χρειάζεται να μας το πουν οι ειδικοί, αφού κατανοούμε πια, με την εμπειρία των τελευταίων μηνών, τι γίνεται. Όταν καταγράφεις 31 κρούσματα σε μία ημέρα, εμπειρικά και μόνο καταλαβαίνεις ότι κάπου κοντά σου είναι ο ιός και ας μην έχεις μολυνθεί. Δεν είναι μόνο μέσα στην κοινότητα, είναι στην καθημερινότητά μας. Γιατί και οι στενές επαφές και οι επαφές των επαφών μπαίνουν σε διαστήματα αυτοπεριορισμού, αναζητούν τη δυνατότητα ενός τεστ και τις συμβουλές των γιατρών. Και είναι άνθρωποι της πόλης που τηρούν τα μέτρα και το παλεύουν όλο αυτό το διάστημα.\nΑυτό όμως δεν σημαίνει ότι πρέπει να βυθιστούμε και στο χάος της ανασφάλειας και της κινδυνολογίας. Και ακόμα περισσότερο πρέπει να αποφύγουμε τη φημολογία, τα ψέμματα, τον στιγματισμό ανθρώπων. Μακριά από όλα αυτά, από όλα όσα δηλητηριάζουν τις ζωές μας.\nΚαι δεν είναι η ώρα σίγουρα της καταλλαγής και της υποχώρησης από τα βασικά δικαιώματα που έχει κάθε άνθρωπος που υπερασπίζεται το δικαίωμά του στην υγεία. Είναι όμως και η ώρα της ψυχραιμίας, της περίσκεψης, της προσπάθειας για σύνθεσης.\nΓιατί αν σηκωθούν πολύ οι τόνοι και η ένταση, ελλοχεύει ο κίνδυνος να ακουσθούν μόνο οι φωνές των φωνασκούντων, να γίνει υπόθεση των λίγων και να μείνουν στη σκιά οι πολλοί, να προωθηθεί ο ατομικισμός κόντρα στις συλλογικότητες και την προστασία του κοινωνικού συνόλου.\nΗ έλευση του δεύτερου κύματος δοκιμάζει τις πολιτικές που ασκούνται, βάζει στα όρια το σύστημα υγείας, πιέζει τις δημόσιες υπηρεσίες που ήταν ασυνήθιστες σε τέτοιες απαιτήσεις. Αλλά αυτό συμβαίνει πια σε όλη την Ευρώπη και τον κόσμο.\nΕίδαμε όμως από τον Μάρτιο στη χώρα μας ότι τα νοσοκομεία μας και οι γιατροί μας μπορούν να σηκώσουν το βάρος της αντιμετώπισης της πανδημίας. Είδαμε και τον κρατικό μηχανισμό παρά τις καθυστερήσεις και τις ελλείψεις του, να γίνεται αποτελεσματικός.\nΜε συλλογικό πνεύμα, με έγνοια για τον πάσχοντα άνθρωπο, με την ελπίδα ζωντανή για καλύτερες μέρες, οφείλουμε όλοι μας, ειδικοί και μη, αρμόδιοι και πολίτες να αρθούμε στο ύψος των περιστάσεων και με εμπιστοσύνη στις δυνάμεις μας να δράσουμε. Μπορούμε…\nΠροηγούμενο άρθροΠαρόμοια εικόνα, διαφορετικό αποτέλεσμα για τον ΠΑΣ


Τα καλύτερα πακέτα διακοπών - Ναντσάνγκ - TripAdvisor\nΤζιανγκξί: Πακέτα διακοπών\nΝαντσάνγκ, Κίνα - Πακέτα διακοπών\nΔιακοπές σε: Ναντσάνγκ\nΝαντσάνγκ - Πακέτα διακοπών\nΝαντσάνγκ - Θέλετε να κάνετε κράτηση για τις διακοπές σας; Είτε επιθυμείτε μία ρομαντική απόδραση, ένα οικογενειακό ταξίδι ή διακοπές all-inclusive, τα πακέτα διακοπών για Ναντσάνγκ του TripAdvisor θα διευκολύνουν τον προγραμματισμό, εξοικονομώντας σας παράλληλα χρήματα.\nΒρείτε το ιδανικό πακέτο διακοπών για: Ναντσάνγκ στο TripAdvisor συγκρίνοντας τιμές ξενοδοχείων και αεροπορικών εισιτηρίων προς και από: Ναντσάνγκ. Ταξιδιώτες σαν και εσάς έγραψαν 9.816 κριτικές και δημοσίευσαν 4.426 αυθεντικές φωτογραφίες για Ναντσάνγκ ξενοδοχεία. Κάντε κράτηση για τις διακοπές σας (Ναντσάνγκ) σήμερα κιόλας!\nΝαντσάνγκ: Ξενοδοχεία κατάλληλα για οικογένειες\nΝαντσάνγκ: Οικονομικά ξενοδοχεία


Χρηματιστήριο Αξιών Αθηνών: Η Ισπανική El Pais αποσύρει άρθρο όπου ανέφερε ότι η Μέρκελ, όπως ο Χίτλερ έχει κηρύξει πόλεμο στην Ευρώπη\nΗ Ισπανική El Pais αποσύρει άρθρο όπου ανέφερε ότι η Μέρκελ, όπως ο Χίτλερ έχει κηρύξει πόλεμο στην Ευρώπη\nΑρνητικές εντυπώσεις και ποικίλα σχόλια προκαλεί στο ευρωπαϊκό τύπο η απόσυρση από την προοδευτική εφημερίδα El Pais άρθρου του Χουάν Τόρρες Λόπεζ με τίτλο “ Η Γερμανία κατά της Ευρώπης” ο οποίος σχολίαζε ότι: “ Η Μέρκελ, όπως και ο Χίτλερ έχει κηρύξει πόλεμο στην Ευρώπη για να διασφαλίσει τα οικονομικά συμφέροντα της Γερμανίας”.\nΤο άρθρο αποσύρθηκε λίγο αργότερα και αντικαταστάθηκε από ανακοίνωση της εφημερίδας με την οποία ενημερώνει ότι το κείμενο αφορούσε προσωπική γνώμη του αρθρογράφου και δεν απηχούσε την άποψη της εφημερίδας.\nΑρκετά ευρωπαϊκά μέσα ενημέρωσης σχολιάζουν ειρωνικά την απόφαση της ισπανικής εφημερίδας με τίτλους όπως «τι χρειάζεται για να κλωτσήσουν οι αρχές της ισπανικής δεοντολογίας;»\nΑναφέρουν μάλιστα ότι σε αντίθεση με την Ελλάδα όπου παρόμοιου τύπου σχόλια είναι καθημερινό φαινόμενο, οι Ισπανοί οι οποίοι έχουν ακόμη να χάσουν πολλά φαίνεται ότι δεν θέλουν να χάσουν και την εύνοια της Γερμανίδας Καγκελαρίου.\nLabels: GER, Ισπανία


Πράξεις 16:6-10 ή το πως ο Παύλος βρέθηκε στην Ευρώπη\nΣτις Πράξεις 16:6-10 διαβάζουμε:\n«Και αφού πέρασαν διάμεσου της Φρυγίας και της γης της Γαλατίας, επειδή εμποδίστηκαν από το Άγιο Πνεύμα να κηρύξουν τον λόγο στην Ασία ήρθαν προς την Μυσία, και προσπαθούσαν να πάνε προς την Βιθυνία. όμως δεν τους άφησε το Πνεύμα. Και αφού περάσανε την Μυσία, κατέβηκαν στην Τρωάδα. Και στον Παύλο φάνηκε κατά την νύχτα ένα όραμα: Ένας άνδρας Μακεδόνας στέκονταν όρθιος, παρακαλώντας τον και λέγοντας: Διάβα στην Μακεδονία και βοήθησε μας. Και μόλις είδε το όραμα, ζητήσαμε αμέσως να πάμε στην Μακεδονία, συμπεραίνοντας ότι ο Κύριος μας προσκαλεί να κηρύξουμε σ’ αυτούς το ευαγγέλιο»\nΌλοι μας μπορεί στην ζωή να έχουμε βρεθεί μπροστά σε κλειστές πόρτες. Όλοι μας πολλές φορές μπορεί να δοκιμάσαμε να κινηθούμε σε μια κατεύθυνση, επιδιώκοντας κάτι το οποίο γενικά μπορεί να ήταν θέλημα του Θεού, αλλά ωστόσο αντικρίσαμε μια κλειστή πόρτα. Το ίδιο έγινε και με τον απόστολο Παύλο. Σκοπός του ήταν να κηρύξει τον Λόγο του Θεού. Μέχρι τότε είχε ήδη κάνει μεγάλο έργο στην Ασία. Όπως ένα στίχο πιο πάνω διαβάζουμε: «οι εκκλησίες λοιπόν στερεώνονταν στην πίστη και αύξαναν σε αριθμό καθημερινά» (Πράξεις 16:5). Μεγάλο έργο έκανε ο Θεός μέσα από τον Παύλο στην Ασία, ο οποίος και θέλει να το συνεχίσει. Και όμως, στην προσπάθεια του αυτή βρίσκει την πόρτα κλειστή - όχι από τον διάβολο, όχι από τους ανθρώπους αλλά από το Άγιο Πνεύμα. Όπως η Γραφή λέει, «εμποδίστηκαν από το Άγιο Πνεύμα να κηρύξουν τον Λόγο στην Ασία». Στην συνέχεια προσπάθησαν να πάνε σ’ ένα άλλο μέρος της Μικράς Ασίας, στην Βιθυνία, αλλά και πάλι το Πνεύμα δεν τους άφησε. Ναι, μπορεί να έχει κανείς ευγενείς σκοπούς, σκοπούς που μπορεί γενικά να είναι σύμφωνα με το θέλημα του Θεού και ανάλογα να χτυπάει κάποιες πόρτες. Αυτές ωστόσο μπορεί να μην ανοίγουν. Ο λόγος, όπως θα δούμε και με την περίπτωση του Παύλου, είναι ότι ο Κύριος θέλει να κατευθύνει αυτούς τους σκοπούς σε διευθύνσεις που αντικατοπτρίζουν καθαρότερα το δικό Του θέλημα. Στην περίπτωση του Παύλου οι πόρτες που τους έκλεισε τους έφεραν τελικά στην Τρωάδα, ακριβώς απέναντι από την Ελλάδα, από την πόρτα που ο Θεός ΗΘΕΛΕ να ανοίξει γι’ αυτούς. Εκεί λοιπόν που βρίσκονταν στην Τρωάδα, έδωσε ο Κύριος την δική Του οδηγία. Δεν τους ήθελε πλέον στην Ασία, αλλά στην Μακεδονία. Είχε έρθει η ώρα να κηρυχτεί ο Λόγος του Θεού στην Ευρώπη και εκεί ο Κύριος ήθελε να κατευθύνει τον Παύλο και την συνοδεία του.\nΑν κάτι ξέρεις ότι είναι θέλημα του Θεού αλλά ωστόσο δεν έχεις ακόμα βρει μια πόρτα ανοιχτή, «ΧΤΥΠΑ ΚΑΙ ΘΑ ΣΟΥ ΑΝΟΙΧΤΕΙ» λέει ο Λόγος (κατά Λουκά 11:9). Ο Παύλος δεν κάθονταν στην Αντιόχεια ή στο Ιεροσόλυμα περιμένοντας για το όραμα. Χτυπούσε πόρτες. Ήταν σε κίνηση. Αυτές μπορεί να έκλεισαν αλλά τον έφεραν τελικά μέσα απ’ όλη την Μ. Ασία στην Τροία, ακριβώς απέναντι από το μέρος που ο Κύριος τον ήθελε. Μπορεί οι πόρτες που χτυπάς να κλείνουν αλλά ο Κύριος δεν λέει «κάθισε και θα σου ανοιχτεί». Λέει ΧΤΥΠΑ. Και αν κάποιες πόρτες μπορεί να κλείσουν ο Κύριος θα σου ανοίξει την πόρτα που Αυτός θέλει για σένα.


Σόφι Τέρνερ: Αυτά είναι τα μυστικά ομορφιάς της σταρ | in.gr\nΗ Σόφι Μπελίντα Τέρνερ γεννήθηκε στην Αγγλία στις 21 Φεβρουαρίου του 1996 από τη Σάλι, νηπιαγωγό, και τον Αντριου, υπάλληλο σε εταιρεία διανομής. Οταν ήταν δύο ετών μετακόμισε μαζί με τους γονείς της και τους δύο μεγαλύτερους αδερφούς της στο Τσέστερτον, ένα μικρό χωριό της Αγγλίας, όπου και έζησε τα παιδικά της χρόνια. «Η παιδική μου ηλικία ήταν πολύ διασκεδαστική. Είχαμε χοιρίδια, αχυρώνες και μάντρα και συνηθίζαμε να κυλιόμαστε στη λάσπη» θυμάται η ίδια.\nΗ αγάπη της για την υποκριτική φαίνεται πως καλλιεργήθηκε από ιδιαίτερα μικρή ηλικία, αφού από τότε που ήταν τριών ετών συμμετείχε στην τοπική παιδική θεατρική ομάδα. Μεγαλώνοντας, η Τέρνερ ήξερε καλά με τι ήθελε να ασχοληθεί και η παγκόσμια αναγνώριση ήρθε νωρίτερα από ό,τι μπορούσε να φανταστεί.\nΟταν ήταν μόλις 14 ετών πέρασε από ακρόαση για τον ρόλο της Σάνσα Σταρκ στην τηλεοπτική σειρά «Παιχνίδι του στέμματος», μετά την ενθάρρυνση του καθηγητή υποκριτικής της. Eτσι, κέρδισε τον πρώτο της ρόλο στη σειρά που άφησε εποχή στην ιστορία της τηλεόρασης και σύντομα άρχισε να αποδεικνύει ότι είναι το νέο ανερχόμενο αστέρι στον χώρο της υποκριτικής.\nΤο 2013 είχε τον πρώτο της πρωταγωνιστικό ρόλο στην ανεξάρτητη ταινία θρίλερ «Another Me», ενώ επίσης συμμετείχε στην τηλεοπτική ταινία του BBC Two «The Thirteenth Tale» μαζί με την Ολίβια Κόλμαν. Δύο χρόνια μετά πρωταγωνίστησε στην κωμική ταινία «Barely Lethal», ενώ το 2016 μπήκε δυναμικά στην ομάδα των X-Men, ενσαρκώνοντας την υπερηρωίδα Τζιν Γκρέι.\nΤο 2017 ανακοίνωσε ότι είχε γίνει υποστηρίκτρια του «Women for Women», μιας μη κερδοσκοπικής οργάνωσης που στηρίζει γυναίκες που επέζησαν έπειτα από πόλεμο και την ίδια χρονιά έγινε η πρώτη διεθνής πρέσβειρα μεγάλης εταιρείας καλλυντικών. Στη συνέχεια, πρωταγωνίστησε στις ταινίες «Josie» και «Time Freak» και τη χρονιά που μας πέρασε μεταμορφώθηκε πάλι σε Τζιν Γκρέι για τις ανάγκες της ταινίας «X-Men Dark Phoenix».\nΗ Τέρνερ και ο τραγουδιστής του ποπ συγκροτήματος Jonas Brothers, Τζο Τζόνας, ξάφνιασαν τους fans τους όταν παντρεύτηκαν απρόσμενα το 2019 σε μια εκκλησία στο Λας Βέγκας, μετά τα βραβεία Billboard. Εναν μήνα μετά, το αγαπημένο ζευγάρι του Χόλιγουντ πραγματοποίησε μια δεύτερη τελετή στη Γαλλία και τώρα περιμένει το πρώτο του παιδί.\nΗ αγαπημένη της συνήθεια για υγιές δέρμα\n«Νομίζω ότι είναι σημαντικό να φοράμε αντηλιακό κάθε ημέρα, ανεξάρτητα από το πού πηγαίνουμε και τι κάνουμε. Ενα μοντέλο που ξέρω χρησιμοποιεί καθημερινά αντηλιακό με υψηλό δείκτη προστασίας και ενώ είναι 30, έχει δέρμα μωρού».\n«Δεν είμαι πολύ καλή στο μακιγιάζ. Οποτε έχω ένα event, απευθύνομαι στον αγαπημένο μου makeup artist. Το καθημερινό μακιγιάζ μου είναι λίγο-πολύ το ίδιο: foundation, κονσίλερ, λίγη σκιά ματιών και μάσκαρα. Και μετά απλά ελπίζω να δείχνω εντάξει».\nΤα προϊόντα ομορφιάς που δεν αποχωρίζεται ποτέ\n«Μια ενυδατική κρέμα, επειδή το δέρμα μου γίνεται πραγματικά ξηρό όταν δεν πίνω αρκετό νερό, και ένα lip balm, το οποίο χρησιμοποιώ σχεδόν για κάθε ξηρή περιοχή, από τα χείλη μου μέχρι τους αγκώνες».\n«Η ρουτίνα μου είναι αρκετά απλή. Καθαρίζω και πλένω το πρόσωπό μου και μετά εφαρμόζω κρέμα ματιών. Κάθε βράδυ εφαρμόζω ένα προϊόν για να αποτρέψω την ακμή και όταν ξυπνάω μου αρέσει να φοράω eye patches για να τονώνω τα μάτια μου».\n«Δυστυχώς δεν πίνω αρκετό νερό, ενώ ξέρω πόσο σημαντικό είναι».\nΤι της δίνει αυτοπεποίθηση\n«Η αλλαγή των μαλλιών μου πάντα μου δίνει αυτοπεποίθηση. Το κόκκινο με κάνει να νιώθω πολύ δυναμική, σαν να μεταμορφώνομαι. Ωστόσο, με τα ξανθά μαλλιά νιώθω ο εαυτός μου και αυτό είναι που με κάνει να νιώθω πραγματική σιγουριά».\nΤο μυστικό της για υγιή μαλλιά\n«Κάθε βράδυ προτού κοιμηθώ απλώνω λάδι στα μαλλιά μου και λούζομαι την επόμενη ημέρα. Πραγματικά κάνει θαύματα!».\n«Εχω προσπαθήσει να κάνω διαλογισμό, αλλά δεν έχω την απαιτούμενη υπομονή. Ωστόσο, φροντίζω να γυμνάζομαι όποτε μπορώ. Αγαπώ το μποξ, γιατί μου δίνει τη δυνατότητα να εκτονώνω τον θυμό μου».\n«Μερικές φορές η ζωή και τα γυρίσματα μπορεί να είναι πολύ στενάχωρα και να με ρίχνουν ψυχολογικά. Ετσι, κάθε φορά που έχω τον χρόνο, μου αρέσει να παρακολουθώ κινούμενα σχέδια. Πραγματικά με χαλαρώνουν και με κάνουν να ξεχνιέμαι. Επίσης, μου αρέσει να πηγαίνω στους γονείς μου. Το σπίτι τους είναι στην εξοχή και περιτριγυρίζεται από χωράφια».\nΤο τρικ της για να είναι άνετη μπροστά από την κάμερα\n«Παλιά ήμουν τρομαγμένη μπροστά στην κάμερα, τώρα όμως νιώθω άνετα. Ο τρόπος μου να εξοικειωθώ ήταν να περνάω όσο περισσότερο χρόνο μπορούσα μπροστά από αυτήν κι έτσι κατάφερα να μην τη φοβάμαι πια».\nΓια τον σύζυγό της, Τζο Τζόνας\n«Πάντα ένιωθα ότι ο Τζο ήταν καλύτερος από εμένα και εξακολουθώ να νιώθω έτσι. Είναι τόσο όμορφος, ταλαντούχος, αστείος και χαρισματικός. Είμαι πραγματικά τυχερή που είμαι μαζί του».\nΓια το πώς την έχει αλλάξει ο γάμος\n«Νιώθω ότι το μόνο πράγμα που άλλαξε για μένα είναι το ότι έχω αυτή την απίστευτη αίσθηση ασφάλειας. Η λέξη “σύζυγος” απλώς ενισχύει τη σχέση. Μου αρέσει ο γάμος. Νομίζω ότι είναι κάτι υπέροχο. Είμαι βέβαιη ότι θα έχουμε τις δυσκολίες μας, αλλά τώρα νιώθω ασφάλεια και η ασφάλεια είναι το παν για εμένα».\nTAGS: SANSA STARKμυστικά ομορφιάςσόφι τέρνερ\nΣχετικά άρθρα: ➤ Τζένιφερ Λόπεζ: Αυτά είναι τα μυστικά της για νεανικό δέρμα ➤ Η Σαρλίζ Θερόν αποκαλύπτει τα μυστικά ομορφιάς της ➤ Τα μυστικά ομορφιάς της Κίρστεν Ντανστ\nΠολιτική Μητσοτάκης: Η θέση της Τουρκίας για δύο κράτη στην Κύπρο είναι απορριπτέα 1 λεπτό πριν\nΚόσμος Θερίζει την Αφρική το τρίτο κύμα κοροναϊού 8 λεπτά πριν\nΠολιτική ΝΔ: Υποκρισία ΣΥΡΙΖΑ, καταψήφισε τον κλιματικό νόμο στην ΕΕ 9 λεπτά πριν\nFizz Η αποκάλυψη της Ελλης Στάη για την εκπομπή που θα έκανε 13 λεπτά πριν\nΕλλάδα Ναρκωτικά, τραμπουκισμοί, δανεικά και αγύριστα – Βίος και πολιτεία ο ιερομόναχος 26 λεπτά πριν


Και το ΔΕΣ στις 19 Απρίλη έξω από το Υπουργείο\nΠΑΝΕΛΛΑΔΙΚΗ ΔΙΑΜΑΡΤΥΡΙΑ για την Ειδική Αγωγή\n13.00 – Υπ. ΠΑΙΔΕΙΑΣ\nΟ Απρίλιος έχει κηρυχτεί μήνας της ειδικής αγωγής.\nΚαι γιατί ο Απρίλης;\nΔιότι πρέπει να αρχίσουμε από τώρα για να προλάβουμε αυτά που θα βρούμε μπροστά μας με την έναρξη της επόμενης σχολικής χρονιάς: μεταφορές, ελλείψεις προσωπικού, καθυστερήσεις στην παράλληλη στήριξη… ό,τι είδαμε φέτος σε επανάληψη και χειρότερα.\nΤο υπουργείο μιλάει για 2.000 αναπληρωτές για όλη την εκπαίδευση το 2013-2014. Από αυτούς, οι πηγές μας λένε ότι μόνο 200 άτομα περίπου θα απορροφηθούνε για την ειδική αγωγή. Δάσκαλοι, ειδικό εκπαιδευτικό προσωπικό, βοηθοί- όλοι…200 άτομα. Ούτε για την Αθήνα δεν φτάνουν με τα δεδομένα ότι στην ΕΑΕ οι θέσεις καλύπτονται κατά 60-70% από αναπληρωτές…\nΑπό την άλλη, αυτά που ακούμε για τους μεταφορείς – από τους οποίους ορισμένοι έχουν να πληρωθούν από το 2011- είναι ότι με τη νέα χρονιά θα έχουμε μια από τα ίδια. Οι εκτιμήσεις λένε ότι οι θα δούμε πάλι άγονους διαγωνισμούς, λόγω του χαμηλού κόστους που δίνει η σημερινή φόρμουλα για τα δρομολόγια. Τι να τα κάνεις τα σχολεία όταν τα παιδιά δεν μπορούν να φτάσουν μέχρι εκεί…\nΓια εκατοντάδες παιδιά σε όλη την χώρα- η παράλληλη στήριξη έφτασε αυτή την εβδομάδα- την πρώτη εβδομάδα του Απριλίου!!! Προσπαθώντας να μπαλώσει τις τρύπες στη ΕΑΕ με προγράμματα ΕΣΠΑ, το υπουργείο έκανε λάθος εκτίμηση στο χρόνο της εφαρμογής του προγράμματος, με αποτέλεσμα, πολλά παιδιά που φοιτούν στα σχολεία της γενικής εκπαίδευσης (κινητική αναπηρία, ελαφριά νοητική υστέρηση, αυτισμός, βαρήκοα) να χάσουν την χρονιά τους και κυρίως, τη σειρά τους.\nΓια όλους αυτούς τους λόγους, το ΔΕΣ επιδιώκει να βρεθεί σε θέση ετοιμότητας: να δρούμε και όχι να αντιδρούμε.\nΈχουμε ξεκινήσει εδώ και 3 μήνες μια συνεργασία με άλλους φορείς της ειδικής αγωγής- σωματεία/συλλόγους/επίσημα όργανα του εκπαιδευτικού προσωπικού των σχολείων μας, άνθρωποι που ασχολούνται με την ειδική αγωγή εδώ και χρόνια, επαγγελματίες και μη που δραστηριοποιούνται μέσω ίντερνετ – όλα αυτά σε μία προσπάθεια να δημιουργήσουμε ένα ενιαίο μέτωπο για την διεκδίκηση του σωστού εκπαιδευτικού πλαισίου για τα παιδιά μας – μια συνεργασία και στο επίπεδο των ιδεών αλλά και των πράξεων.\n19 Απριλίου σχεδιάζουμε την πρώτη από κοινού μας δράση. Και εδώ παίζετε ρόλο ΕΣΕΙΣ.\nΤην ημέρα εκείνη έχει κηρυχτεί 3ωρη στάση εργασίας από την ΔΟΕ για να μπορούνε όλοι οι εκπαιδευτικοί – γενικής και ειδικής εκπαίδευσης- να έρθουν στη διαμαρτυρία και να ενώσουμε τις φωνές μας, έξω από το Υπουργείο Παιδείας.\nΑυτή η διαμαρτυρία θα έχει σαν κεντρικό θέμα το παιδί – τα παιδιά μας δηλαδή. Γι αυτά γίνονται όλες αυτές οι προσπάθειες, αυτά πρέπει να προστατεύσουμε από την αδιαφορία αν όχι την εσκεμμένη απαξίωση των γραφειοκρατών του εκπαιδευτικού μας συστήματος.\nΘέλουμε, λοιπόν, να έρθετε όλοι, μαζί με τα παιδιά σας, ειδικής και γενικής εκπαίδευσης, για να βρεθούμε\nΓΙΑ ΠΡΩΤΗ ΦΟΡΑ – ΟΛΟΙ ΜΑΖΙ\nέξω από το Υπουργείο Παιδείας. Μαζί με τους δασκάλους μας, τους βοηθούς και τους ειδικούς θεραπευτές μας.\nΝα σταθούμε όλοι μαζί και για να καλέσουμε, μαζί με τα παιδιά μας, την κυβέρνηση και το Υπ. Παιδείας σε μια ουσιαστική συνεργασία – για να βρούμε ένα τρόπο να προστατεύσουμε τα σχολεία μας και τα παιδιά μας από τις πρωτόγνωρες συνθήκες ζωής που αντιμετωπίζουμε όλοι.\n19 Απριλίου- 1:00 το μεσημέρι, έξω από το Υπουργείο Παιδείας.\nΠαιδιά, γονείς, προσωπικό.\nΤα σχολεία είναι δικά μας. Να τα προστατέψουμε όλοι μαζί.\nΑναρτήθηκε από Ειδική Αγωγή στις 8:54 μ.μ.\nΑς κινητοποιηθούμε όλοι για το μέλλον της Ειδικής ...\nΚαι το ΔΕΣ στις 19 Απρίλη έξω από το Υπουργείο ...\nΚαι η ΟΛΜΕ συμμετέχει στην κινητοποίηση στις 19 Απ...


Κυανοακρυλική Kόλλα Gorilla Super Glue 15g\nΤο νέο Gorilla Super Glue είναι η μόνη σούπερ κόλλα που\nείναι αρκετά σκληρή για να κερδίσει το όνομα Gorilla. Αυτή η νέα κόλλα διαθέτει\nμια ανθεκτική σε κρούση φόρμουλα. Το Gorilla Super Glue ρυθμίζεται σε 30-60\nδευτερόλεπτα, χωρίς να απαιτείται σύσφιξη. Τα έργα στεγνώνουν γρήγορα και\nδιαρκούν πολύ, αντέχουν σταγόνες, προσκρούσεις και κτυπήματα. Έρχεται σε 15 γρ.\nΚυανοακρυλική Kόλλα Gorilla Super Glue 15g.\nΤο νέο Gorilla Super Glue είναι η μόνη σούπερ κόλλα που είναι αρκετά σκληρή για να κερδίσει το όνομα Gorilla. Αυτή η νέα κόλλα διαθέτει μια ανθεκτική σε κρούση φόρμουλα. Το Gorilla Super Glue ρυθμίζεται σε 30-60 δευτερόλεπτα, χωρίς να απαιτείται σύσφιξη. Τα έργα στεγνώνουν γρήγορα και διαρκούν πολύ, αντέχουν σταγόνες, προσκρούσεις και κτυπήματα. Έρχεται σε 15 γρ. μπουκάλι.


Focus, Σχολή Φωτογραφίας & Πρόγραμμα EDU εξ Αποστάσεως\nΚάθε τρίτο Σαββατοκύριακο πραγματοποιούνται στη σχολή συναντήσεις - διαλέξεις που έχουν οργανωθεί με τέτοιο τρόπο ώστε να είναι δυνατή η παρακολούθηση του προγράμματος και από απόσταση.\nΟι συναντήσεις - διαλέξεις βιντεοσκοπούνται και αναρτώνται στην ιστοσελίδα της σχολής απ' όπου σπουδαστές που τυχόν δεν μπόρεσαν να παραβρεθούν, μπορούν να τις παρακολουθήσουν μέσω διαδικτύου.\n» Τη δομή της φωτογραφικής μηχανής και τη λειτουργία της\n» Τις βασικές αρχές της οπτικής\n» Τον τρόπο λειτουργίας των φακών\n» Τα είδη των φωτογραφικών μηχανών\n» Τη βασική δομή των φωτογραφικών υλικών\n» Την πρακτική εφαρμογή\n» Μια βιντεοσκοπημένη σειρά μαθημάτων, παραγωγή της σχολής, που καλύπτει όλες τις τεχνικές λεπτομέρειες της βασικής φωτογραφικής τεχνικής.\nΑσκήσεις και ανάπτυξη θεμάτων φωτογραφικών λήψεων.\nΗ δεύτερη ενότητα αποτελεί το βασικό κορμό του προγράμματος. Περιλαμβάνει μια σειρά ασκήσεων πάνω στην φωτογραφική λήψη καθώς και την ανάπτυξη της φωτογραφικής θεματολογίας. Στόχος είναι η πρακτική εφαρμογή και εξάσκηση στη χρήση της φωτογραφικής μηχανής και στα διαφορετικά είδη της φωτογραφίας, καθώς και η αισθητική και θεματολογική ανάπτυξη της φωτογραφικής δράσης.\nΚαλλιτεχνική φωτογραφία - Τεχνική και κριτική ανάλυση των σπουδαστικών εργασιών.\nΗ μορφή των συναντήσεων, μετά το βασικό κύκλο της τεχνικής, στρέφεται σε μια σειρά από ασκήσεις και στην ανάπτυξη διαφόρων θεμάτων, που έχουν ως κύριο στόχο την τεχνική βελτίωση πάνω στα είδη των φωτογραφικών λήψεων, μέσω της ανάλυσης της φωτογραφικής θεματολογίας και την ανάπτυξη της αισθητικής της προσέγγισης.\nΣε κάθε συνάντηση, οι σπουδαστές παρουσιάζουν το θέμα που τους έχει ανατεθεί να αναπτύξουν. Η ανάθεση και η παρουσίαση των ασκήσεων γίνεται με αντίστοιχα φωτογραφικά παραδείγματα και επεξηγήσεις στις συναντήσεις που γίνονται στη σχολή. Η ανάλυση και η κριτική είναι προσωπική για τον κάθε σπουδαστή και προσαρμόζεται στην αισθητική του κατεύθυνση. Η αξιολόγηση των έργων των σπουδαστών γίνεται από κοινού. Με τον τρόπο αυτό ο σπουδαστής συμμετέχει ενεργά στην κριτική ανάλυση των εργασιών, μια πρακτική που τον βοηθά να διευρύνει την αισθητική του αντίληψη και τις γνώσεις του.\nΗ ομαδική συμμετοχή στην ανάπτυξη της κριτικής και της έρευνας εφαρμόζεται σε όλα τα μαθήματα καθ' όλη τη διάρκεια των σπουδών.\nStudio - δομή και λειτουργία, View camera, Φωτισμός, Φωτογραφία μόδας, Πορτρέτο.\nΣτην τέταρτη ενότητα αναπτύσσεται η δομή και η λειτουργία ενός ψηφιακού φωτογραφικού studio.\nΑναλυτικότερα οι σπουδαστές διδάσκονται:\n» Τον τρόπο οργάνωσης ενός studio\n» Τη χρήση και τη διαχείριση του φωτισμού\n» Τη βασική θεωρία του μεγάλου φορμά (view camera)\nΟι σπουδαστές αρχικά εξοικειώνονται με τις βασικές λειτουργίες του studio και στη συνέχεια εξασκούνται στη φωτογραφία μόδας και πορτρέτου.\nΣτο κομμάτι αυτής της ενότητας συμμετέχουν και επαγγελματίες που δραστηριοποιούνται στο χώρο της μόδας, όπως στυλίστες, μακιγιέρ κ.λπ.\nΡεπορτάζ, Φωτογραφία ντοκουμέντο, Ταξιδιωτική φωτογραφία\nΜέσα από μια σειρά παρουσιάσεων από ειδικούς στον χώρο, αναπτύσσονται θέματα που αφορούν τη φωτογραφία ντοκουμέντο και την ταξιδιωτική φωτογραφία.\nΨηφιακή φωτογραφία / Υπολογιστής / Επεξεργασία / Διαχείριση\nΤο πρόγραμμα EDU στρέφεται αποκλειστικά στην ψηφιακή φωτογραφία.\n» Τη βασική δομή και λειτουργία της ψηφιακής φωτογραφίας\n» Την επεξεργασία της ψηφιακής φωτογραφίας και την διαχείρισή της\n» Την εκμάθηση και πρακτική εξάσκηση προγραμμάτων όπως\nPhotoshop, Capture NX, Lightroom κ.ά.\nPortfolio / Έκθεση\nΚατά τη διάρκεια του προγράμματος ο σπουδαστής διδάσκεται πώς να δημιουργεί ένα προσωπικό ντοσιέ εργασίας (ψηφιακό portfolio) και παράλληλα πώς να επιλέγει και να οργανώνει την παρουσίαση της δουλειάς του με τον πιο αποδοτικό τρόπο.\nΗ εργασία του παρουσιάζεται στη διαδικτυακή γκαλερί του site της Focus μετά την ολοκλήρωσή της.